Arabako merkataritzaren ordutegien handitzearen aurkako deialdia - sindicato ESK sindikatua\nKate edo marka handienak ez diren auzo eta herrietako merkataritza txikia suntsitzen dute, eta ondorioz sektorean enplegua suntsitzen dute, besteak beste Día, Carrefour, Corte Inglés, Simply - Alcampo edo BM bezalako kate handien jabeak besterik aberasten ez diren bitartean.\nGertatzen ari den eraso antolatuaren aurrean, Gasteizko eta Arabako biztanleriaren babesa eskatzen dugu, kontzientzia hartuz eta denda hauetan ez erosiz. Kontsumitzaile bezala dugun arduraz jabetzea eskatzen dugu. Erosketak egiteko gaur egungo ordutegia zabalegia da eta nahikoa gure beharrak asetzeko, eta kontziente izan behar gara zer eta noiz erosten dugun. Langile klasearen elkartasunean eta errespetuan ez bagara oinarritzen, gizarte justu bat lortzetik eta sektore bakoitzaren (gazteak, emakumeak, pentsionistak, langabeak,...) aldarrikapenak lortzetik urrun geundeke.\nAzaroaren 8ko bileran herrialde guztietarako Plataformak erabakitakoaren ildoa jarraituz, Araban ere ondorengo mobilizazioak zehazten dira 2018ko azken hilabeterako. Kate handien erantzun desberdin bat jaso ezean, 2019an ere mobilizazio berriak baita eraginkorragoak burutuko dira:\nElkarretaratzeak igandeetan abenduko 2an eta 23an.\n11.30etatik 12ak arte SUPERCOR aurrean eta kalejira ondoren.\n12.30etatik 13ak arte Gasteiz Etorbideko ALCAMPO-SIMPLY aurrean.\nSalaketa eta argibidearen banaketa igandeetan abenduko 9, 16 eta 30ean.


Shangai Dailyk Eibarri buruz hitz egiten du: " Eibarrek beste futbol bat erakusten du" | About Basque Country\nHome Gizartea Kirolak Shangai Dailyk Eibarri buruz hitz egiten du: “ Eibarrek beste futbol bat...\nShangai Dailyk Eibarri buruz hitz egiten du: “ Eibarrek beste futbol bat erakusten du”\nHurrengo igandeak, urtarrilak 8, oraindik Euskadira ez baina Txinara heldu dena (sarrera hau urtarrilak 7 larunbata Euskadiko 23.20etan argitaratzen dugu), Shanghai Daily egunkariaren “Igande” sekzioko artikulu bat oparitzen digu, SD Eibar jarraitzaileei eta euskal klub txiki honen jarraipena egiten duten pertsonei ere “eguna poztuko” dien artikulu bat.\nShanghai Daily egunkari txinarrak, SD Eibarri buruzko AFP-ko (Agencie France Press) artikulu bat argitaratu du gaur bere iganderokoan.\nArtikulua, Agencie France Press-aren (AFP) errespontsabilitatea eta Mathieu Gorsek sinatua, Emirates 24/7 edo Yahoo Sports bezalako komunikabideetan agertu da. Baina zalantza gabe, egunkari txinar honetan agertzeak balore berezi bat du, zeren zuzenean kirolarekin erlazionatuta ez dagoen atal batean agertu da.\nDagoeneko, harrigarria da Izarren Ligan 5 euskal klub izatea. Baina, zalantza gabe, Eibarren eboluzioa, “ikertzeko kasu” bihurtu da mundo osoko kirol honen jarraitzaile guztientzat. Guk, klub honi buruz askotan hitz egin dugu, munduko komunikabide ezberdinetan agertzeagatik.\nEz dugu hauei hitz egin futbolari jolasteko erarekin edo lehiaketan zehar izandako emaitzengatik. Baizik eta guri interesatzen (eta liluratzen) digunagatik: “Lehen mailara”-ko igoeran transmititutako epikagatik, eta klub honek nazioarte mailan piztutako interesagatik. Jokatzeko eran baino, “Eibar eredua”-n gehiago ardaztu den interesa.\nMathieu Gorse, kontzeptu horiek biltzen ditu egunkari txinarraren webgunetik gain, inprimatutako edizioan ere agertzen den artikuluan. “David Goliaten contra”-ko borrokari buruz hitz egiten du; Ligan aurre egiten duten taldeen aurrekontuen ezberdintasun handiak; klub honi igotzera eraman zion nazioarteko laguntza kanpaina;…Hau da, klub txiki-handi honek, futbola gustatzen zaienek eta baita gustatzen ez zaienek gustoko izateko egiten duenari buruz hitz egiten du.\nPena bat da Shanghai Daily Eibarren ez saltzea. Ziurrenik, hurrengo igandean, Euskal Herrira heltzear eta Txinan dagoeneko dena, ale asko salduko lituzke.\nAFP-ren artikulua jaso duten beste komunikabide batzuk\nIgande honek, urtarrilak 8, Shanghai Daily egunkariak bere “Igande” atalean SD Eibar jarraitzaileei “eguna poztu”-ko dien artikulu bat oparitzen digu.\nPrevious article“Nik nire kopa ez daudenengatik altxatzen dut” (In memoriam eta diska baten abesti bat)\nNext articleEuskal Herriko Automobilgintzaren Klusterra, nazioarte mailako liderretariko bat


Eusko Jaurlaritzaren COVID19 laguntza-lerroa - Ezkerraldenda\nEusko Jaurlaritzaren COVID19 laguntza-lerroa\nEusko Jaurlaritzaren iritziz, funtsezkoa da ezohiko neurriak ezartzea aparteko ezaugarriak dituen egoera ekonomiko eta sozial batean. Hori dela eta, 25 m/€- ko mailegu zuzenetarako premiazko finantzaketa-lerro bat aktibatu du Elkargirekin batera, autonomoei eta enpresa txiki eta ertainei laguntzeko, Finantzen Euskal Institutuaren (FEI) bidez.\nFinantzen Euskal Institutuaren COVID19 lerroa erabili ahal izango da enpresaren ohiko funtzionamenduko sei hilabeteren baliokideak diren egituragastu finkoak estaltzeko; edonola ere, zenbateko horretatik likidezia- edo kostuerraztasun iragankor edo aldi baterako guztiak kendu beharko dira (adibidez, foru-ogasunen geroratzeak, Aldi Baterako Enplegu Erregulazioko Espedienteek eragindako lan-kostuen murrizketa edo aplika daitezkeen beste kenkari batzuk).\nJarduera ekonomikoa Euskal Autonomia Erkidego barruan egitea, egoitza soziala, erabaki-zentroa eta/edo gutxienez jarduera-zentro bat Euskadin izanik. Enpresa txiki eta ertainaren kalifikazioa edukitzea.


Daniel O. Fagunwa - Wikipedia, entziklopedia askea.\nIle Oluji/Okeigbo , 1903\nBida , 1963ko abenduaren  9a (59/60 urte)\nidazlea eta autorea\nDaniel Olorunfẹmi Fagunwa (Ile Oluji/Okeigbo, Nigeria, 1903 - Bida, Nigeria, 1963ko abenduaren 9a) buruzagi, irakasle eta idazle joruba izan zen. Fantasiazko eleberrien bidez, Nigeriako idazlerik ezagunena izan zen. Bere Ogboju Ode Nimu Igbo Irunmale (Mila deabruren basoa) joruberaz idatzi zen lehenengo eleberri luzea izan zen. Beste eleberri eta historia labur asko idatzi zuen. Iratxo eta aztien historiak kontatzen zituen, folkloretik hartutako gai asko erabiliz. Eragin handia izan zuen Nigeriako zenbait idazlerengan, Amos Tutuolarengan eta Wole Soyinkarengan, adibidez.\nOgboju Ode ninu Igbo Irunmale, 1938\nIgbo Olodumare, 1949\nIreke Onibudo, 1949\nIrinkerindo ninu Igbo Elegbeje, 1954\nAdiitu Olodumare, 1961\nOrriaren azken aldaketa: 17 otsaila 2019, 03:21.


Martxan da, berriro ere, Doberak antolatutako Mintzalaguna egitasmoa - Hernani - Kronika.eus\nMartxan da, berriro ere, Doberak antolatutako Mintzalaguna egitasmoa\nEgitasmoan izena emateko hainbat aukera daude: Doberaren bulegora bertaratuta, dobera@dobera.eus helbide elektronikora idatzita, edota telefonoz deituta, 943 33 24 99 edo 662 406 692 zenbakietara.\nIkasturte hasierarekin batera, martxan da Dobera Euskara Elkarteak antolatzen duen Mintzalaguna egitasmoa, berriro ere. Mintzalaguna, euskeraz mintzapraktika egiteko egitasmoa da. Programa bat, euskeraz aritzeko elkartzen dituena euskeraz hitz egin ohi duten pertsonak, eta euskeraz egin nahi dutenak.\nPartehartzaileen artean, talde txikiak egiten dira, eta astean behin, ordubetez beraien aisialdi garaian elkartuko dira: paseoan, kafe bat hartzen, parkean... «euskeraz aritzeko eta bizitzeko», nabarmendu nahi izan dute elkartetik.\nBi modutara hartu daiteke parte: alde batetik, euskera praktikatuz; eta bestetik, euskera praktikatzen lagunduta. Hori kontutan izanik, parte hartzeko, bi baldintza bete behar dira: lehena, euskeraz komunikatzeko gutxieneko maila izatea, eta bigarrena, astean ordubetez elkartzeko prest egotea.\nTalde txikien saioez gain, harreman sarea haunditzeko helburuarekin, partehartzaile guztiek elkarrekin egiteko jarduerak antolatzen ditu Doberak; hala nola, mintzapoteoa, bisita gidatuak, telebistako saioa ikustera joan, ikasturte amaierako meriendatxoa...\nEgitasmoan izena eman nahi dutenak talde batean edo bestean sartzeaz Doberako dinamizatzaileak arduratzen dira, eta taldeko partaideen ordutegiak, gustuak, afizioak edota euskara maila hartzen ditu kontuan.\nEgitasmoan izena emateko, hainbat bide daude: Doberaren bulegora bertaratu (Larramendi 11, behea); dobera@dobera.eus helbide elektronikora idatzi; edo telefonoz deitu, 943 33 27 99 edo 662 406 692 zenbakietara.\nHori horrela, euskeraz dakiten herritarrak behar ditu Doberak, saioetan laguntzaile gisa aritzeko: «astean ordubete eskaintzea nahikoa izaten da, eta ez da behar inolako maila teknikorik. Euskeraz jakitea eta besteekin elkarbanatzeko gogoa izatea, besterik ez», adierazi dute.


Hauts nahasgailuen fabrika | Txinako hauts nahasgailuen fabrikatzaileak eta hornitzaileak\nHauts nahasgailuen fabrikatzailearen liderra izanik, TOPSGROUPek 20 urte baino gehiago ditu 1998an fabrikatzen. Hauts nahastailea oso erabilia da elikagai, kimika, medikuntza, nekazaritza eta animalien industria bezalako industria askotan. Hauts nahasgailuak modu independentean funtziona dezake edo beste makina batzuekin lotu daiteke etengabeko ekoizpen lerroa osatzeko.\nTOPSGROUPek hauts nahasgailu mota desberdinak fabrikatzen ditu. Edonola ere, edukiera txikiagoa edo ahalmen handiagoaren eredua nahi baduzu, hautsak soilik nahastu edo hautsa beste granulu txiki batzuekin batera nahastu edo likidoa hautsetara bota, beti aurkituko dituzu irtenbideak hemen. Teknologia aurreratuak eta patente tekniko bakarrak TOPSGROUP nahastailea famatua da merkatuan.\nArdatz bikoitzeko pala-nahastaileak birakako palekin bi ardatz ditu, produktuaren goranzko bi fluxu biziak sortzen dituztenak, nahasketa efektu biziko pisugabetasun gunea sortuz.\nHauts nahasgailu horizontala da, hauts lehor mota guztiak nahasteko diseinatua. U formako nahasketa horizontal bat eta bi nahasketa zinta talde ditu: kanpoko zintak hautsa muturretatik erdiraino desplazatzen du eta barruko zintak hautsa erditik muturretara eramaten du. Korronte kontrako ekintza honek nahasketa homogeneoa eragiten du. Deposituaren estalkia irekita egon daiteke piezak erraz garbitzeko eta aldatzeko.


AEK-k euskara ikasteko eskaintza zabala du:\n- Euskaltegietan egiteko ikastaroak\nUrritik ekaina bitarteko ikastaroak, euskara maila guztiak (A1etik C2ra), titulu homologatuak lortzeko ikastaroak, taldeentzako ikastaro bereziak, mintzapraktika ikastaroak, ikastaro trinkoak...\n- Autoikaskuntza ikastaroak\nA1 mailatik C1 mailara bitarteko ikastaroak, baita azterketak prestatzekoak ere. Tutorearen zuzeneko aholkularitza eta jarraipena eskaintzen du, aurrez aurreko tutoretza-saioen bidez. Horrez gain, astero mintza-saioak, mintzamena taldean lantzeko.\n- On-line ikastaroak\nNahi den orduan eta lekuan ikasi ahal izateko. Maila guztiak eskaintzen dira.\n- Jardun biko ikastaroak\nAzken urteetan, jardun biko ikastaroen eskaintza indartzen ari gara: 210 ordu (120 ordu taldean, 80 nork bere kabuz, 10 tutoretza ordu).\nHilabeteko ikastaroak dira, 120 ordukoak. Foruko Barnetegian (Urdaibaiko biosfera erreserban –Bizkaia-), ematen dira. Maila guztiak e eta baita B” eta C1 prestatzeko ikastaro trinkoak ere: hilero 120 ordu.\nBilatu hurbilen duzuen Euskaltegia, eta bertan eskatu informazioa:\nBaztan (Elizondo) - Erribera (Tutera) - Iruñerria (Iruñea, Berriozar, Burlata, Zizur Nagusia...) -Izarbeibar (Gares) - Lizarraldea (Lizarra) - Lodosaldea (Lodosa) - Pirinioak (Garralda, Agoitz, Aezkoa, Erronkari, Zaraitzu...) - Sakana (Altsasu) - Tafallaldea (Tafalla) - Ultzama-Larraun (Lekunberri, Larraintzar) - Zangozaldea (Zangoza, Oibar, Irunberri)


EBko Estatu kideen kanpoko mugetan lankidetza operatiboa kudeatzeko Europako Agentzia (FRONTEX) 2004. urtean sortu zen, Europar Batasuneko kanpoko mugak blindatzeko baliabide teknologikoak, materialak eta giza baliabideak koordinatzeko eta itzulera-operazio bateratuak egiteko.\nKanaria Handiko Las Palmasen Eskualde Kontroleko Zentroetako bat dago, eta bertatik koordinatzen da Espainiako ur jurisdikzionalen, nazioarteko uren eta Afrikako mendebaldeko fatxadako herrialdeetako ur jurisdikzionalen zaintza. Zaintza hori Estatu espainolak Mauritaniarekin, Senegalekin, Marokorekin, Cabo Verderekin, Gambiarekin, Ginea Conakryrekin eta Ginea Bissaurekin kostaldeak kontrolatzeko, egoera irregularrean dauden pertsonak aberriratzeko eta berronartzeko eta patruilaje bateratuak egiteko sinatu dituen akordioekin osatzen da.\nEstatu kideek giza baliabideak eta baliabide materialak eskaintzen dituzte: mugazainak (Estatu espainolaren kasuan, Guardia Zibila) eta ekipoak. Bere txostenen arabera, 2010. urtean FRONTEXek 26 helikoptero, 22 hegazkin arin, 113 itsasontzi eta 476 ekipo tekniko (radar mugikorrak, kamera termikoak, karbono-gasaren emisioa neurtzen duten zundak, bihotz-pultsuaren detektagailuak eta abar) zituen.\nLehen itzulera-operazio bateratua 2006. urtean egin zen. Orduz geroztik, kanporatutako pertsonen kopurua handitu egin da beti. 2010. urtean bere hegaldi propioak egiteko baimena eman zioten Agentziari. Operazio bakoitzean hainbat Estatuk hartzen dute parte, eta hainbat hegazkinek Europako aireportuetan egiten dute eskala.\nOperazio horiek, askotan, modu ‘klandestinoan’ egiten dira. Hegaldiei buruzko informazioa oso opakua da eta, oro har, ezin da jakin zer gertatzen den pertsona horiekin hegazkinera igotzen direnean. Kanporatutako pertsonengandik jasotako informazioari esker, jakin badakigu askok umiliazioak, ahozko erasoak, kolpeak eta jipoiak jasaten dituztela. Kateak eta eskuburdinak erabiltzen dituzte zangoak eta eskuak lotzeko, eta hainbat kasutan ahoko mozalak eta espraiak erabili izan dira pertsonek ez dezaten garrasirik egin. Kanpoko mugak sendotzeko eta blindatzeko obsesioari jarraiki, Europar Batasunak gero eta metodo gogorragoak eta gero eta teknologia garestiagoak erabiltzen ditu. 5 urtetan FRONTEXek bere aurrekontua 15ekin biderkatu du. “Immigrazio klandestinoaren aurkako borroka” irabazi handiak ematen dituen negozio bilakatu da arma- eta segurtasun-enpresentzat, eta errefuxiatuen eta etorkinen giza eskubideen errespetua urratzen du etengabe. Estatu espainoletik egindako deportazioak ohiko praktika izan dira gobernu guztietan. Barne Ministerioak, immigrazio irregularraren aurkako ‘borrokari’ buruzko balantzean, adierazten du urtero 11.367 deportazio egin direla 2008. eta 2012. urteen artean. Hiztegi hau idazten ari garen hilabeteetan, Estatu espainoletik deportazio-hegaldiak egin dira Senegalera, Nigeriara, Ekuadorrera eta Kolonbiara. Hegaldiak betetzeko, pertsona horiek indarrez eramaten dituzte Atzerritarrak Barneratzeko Zentroetatik (ABZ) Barajasera, espetxeetara edo komisarietako kalabozoetara, eta aurreko egunetan sarekadak areagotzen dira kanporatuko dituzten pertsonen nazionalitatea duten pertsonen bila. Jatorrizko herrialdeetako gobernuek ontzat ematen dituzte hegaldiak, eta ‘deportatu daitezkeen’ pertsonen dokumentazioa osatzen dute. Atzerritarrak Barneratzeko Zentroak Ixtearen aldeko Kanpainak salatu duenez, Barne Ministerioak zerbitzu hori esleitu zien Air Europa eta Swiftair konpainiei, 11.880.000 euroko zenbatekoarekin eta bi urterako. Zerbitzuaren kontratazioa BOEn argitaratu zen 2013ko martxoan.\nRodier, C. (2011): Represión de la inmigración en la Unión Europea. Frontex y sus silencios. In Viento Sur, 2011ko irailaren 29a.\nKontseiluaren 2007/2004 zk. Erregelamendua (EB), 2004ko urriaren 26koa, Europar Batasuneko Estatu kideen kanpoko mugetan lankidetza operatiboa kudeatzeko Europako Agentzia sortzen duena.\nEur-lex webgunea: http://eur-lex.europa.eu/


Honi buruz - Egingarriak.eus\nMaker filosofia oinarri hartuta, euskara hutsean izango den tutorialen ataria da Egingarriak.eus. Ikus-entzunezkoen nahiz pausoz-pausoko urratsen bidez emandako azalpenekin, edozein motatako lanak aurkitu daitezke bertan.\nInternet eskura duen edonork bilatu izan du Youtuben zerbait egiteko bideoren bat: pastel bat egiteko jarraibideak, haurrentzako esku-lanak, teknologia arloko muntaiak, arropa josten ikasteko eman beharreko pausuak edo instrumentu bat jotzeko ereduak, besteak beste. Edukiok, ordea, gaztelaniaz edo ingelesez izan ohi dira. Ezer gutxi aurkitu daiteke euskaraz, nahiz eta euskal sortzaileak egon sarean.\nEgingarriak.eus webgunearen helburua hainbestetan ikusten ditugun tutorialok euskara hutsean eskaintzea da, baita berau hornituko duten sortzaileei euskarri fidagarri bat eskaintzea ere. Izan ere, erabiltzaileak izango dira webguneko edukiez arduratuko direnak. Sorkuntza prozesua grabatu edo pausoz-pauso erregistratu baino ez dute egin beharko horretarako.\nEdozein gairekin lotutako bideoak egiten dituen sortzaileak erregistratu daitezke, inongo kosturik eta konpromezu gabe. Tokian toki garatzen diren proiektuek oihartzuna izatea da beste xedeetako bat. Horretarako, ezagutza kolektiboaren aldeko apustua egin dute webgunearen garatzaileek, Euskal Herri osoa barne-biltzen duen mapa interaktiboa gehituz atarian. Hala, Basaurin egindako eskulan baten berri izan dezake Lizarrako erabiltzaile batek.\nCreative Commons lizentzia du Egingarriak.eus webguneak, askatasun osoa emanez erabiltzaile nahiz kontsumitzaileei. Hau da, modu librean erabili ahalko dira edukiak, beti ere egilea aitortzen bada.


Aitzol Atutxa - Berria.eus\n"Aitzol Atutxa" bezala etiketatutako albisteen zerrenda\n«Gauzak aldatzeko ideia berriak ditugu »\nSherpa Ai Txapelketa Nagusia antolatu dute aizkolariek beren kabuz, eta Euskal Herriko Herri Kirol federaziotik aparte egindako bidearen lehen pausoak ilusioa piztu dio Atutxari: «Modernizatu nahi dugu aizkora»\nIda Haendel biolin jole mitikoa hil da, 91 urterekin\n«Biolinaren dama» esaten zioten Ida Haendeli. Polonian jaio zen, 1928an —1923ko data hobetsi ohi du zenbaitek—, judu familia...\nBere aroa ez da bukatu\nAspaldiko finalik estuena irabazi, eta Euskadiko aizkolari txapela jantzi du bosgarren aldiz jarraian. Garaipenak adina poztu du Labriteko harmailetan 1.200 ikusle bildu izanak.\n2017ko urriak 17\nEuskal Herriko txapela irabazi du laugarrenez jarraian, eta urte bikaina biribildu. Finala, baina, aurrekoak baino estuagoa izan zen, eta ez zuen gustura bukatu. Orain, atsedena baino ez du nahi, «gainezka» bukatu baitu.\n«Zer ikusi, hura ikasi, eta horretan hasi»\nGorka Intxausti Aranguren, Lemoa\n2017ko abuztuak 12\nAizkora munduan nabarmendu dira biak ala biak. Kepa, aita, binakako Bizkaiko txapeldun izan da hainbat aldiz. Haietatik hamarretan, semearekin batera. Aitzol, semea, Euskal Herriko azken hiru txapelak irabazi ditu.\nAbiada hartuta dabil\nUrrezko Aizkolarien banakako finala jokatuko dute igandean, Azpeitian. Aitzol Atutxa da txapela bigarren urtez jarraian irabazteko faboritoa\nHirugarrenez irabazi du Euskadiko txapela, baina astelehenero bezala joan da lanera. Biharamuna, halere, gozoa izan da, Olasagastiren berri izan duen arte. Igeldokoa prest dago hiru hilabete barru apustua jokatzeko.\n«Lasai nago; ez dut bitan jarraian huts egingo, badakit»\nAzken bi urteetan irabazi du txapela, eta faboritoa da iganderako apustuetan, Euskal Herriko txapelketako finalerako. Badaki Iker Vicente dela aurkari nagusia, baina ez bakarra.\nAurkariak aurkitu ezinik\n2015eko urriak 13\nAitzol Atutxa dimoztarrak jantzi du Euskadiko maila nagusiko txapela, bigarren urtez jarraian. Hasieratik aurrea hartuta, lau minuturen aldea atera dio Jon Irazuri, eta bostetik gorakoa Joxemari Olasagastiri.\nAitzol Atutxak aurrenekoz, eta nagusitasun handiz, irabazi du Urrezko Kopa\n2015eko abuztuak 16\n1980eko hamarkadan jaiotako Euskal Herriko lehen aizkora txapelduna da, baita titulua lortu duen aurreneko bizkaitarra ere. 7 urterekin hasi zen plazetan, eta hogei urte geroago jo du gaina.\nUrrezko Aizkora zortzigarrenez irabazteko aukera du gaur Nazabalek\nJoxemari Olasagasti, Iñaki Azurmendi, Joseba Otaegi eta Aitzol Atutxa izango ditu aurkari, Donostian


Carrión de los Condes – Tenplarioen Terradillos etapa | Camino de Santiago | Etapak\nKokaleku honetan zaude: Azala > Bidaiak > Donejakue bidea > Etapak > Carrión de los Condes – Tenplarioen Terradillos etapa\nEtapa 16: Carrión de los Condes – Tenplarioen Terradillos etapa\n( 429 botoak ) Atsegin dut!\nErrege Bideko aterpetxea\nCalzadilla de la Cueza (Palentzia)\nTel.: 979 88 31 87, 616 48 3 517\n( 133 botoak ) Atsegin dut!\nLa Morena aterpetxea\nTel.: 979 06 50 52, 655 877 305\nTenplarioen Terrillos aterpetxea (Jacques de Molay)\nTenplarioen terrilloak (Palentzia)\nTel.: 979 88 36 79, 657 16 50 11\n( 98 botoak ) Atsegin dut!\nTel.: 979 88 36 05, 979 88 36 14\n( 74 botoak ) Atsegin dut!\nCalzadilla de la Cueza udal aterpetxea\nEtapari buruzko informazioa 16: Carrión de los Condes – Tenplarioen Terradillos etapa\nCarrión eta Calzadilla de la Cueza artean 17 kilometro daude, inolako populaziorik gabe, eta horietako asko Akitana bideko zuzen babesgabeagatik. Calzadillatik Terradillos de los Templarios (izen horrek Erdi Aroko zaldun kristauei gogorarazten die), N-120 errepideko asfaltoa saihestu du, Done Jakue Bideko A-231 autobiatik beheiti datorrena.\n0 km. Kondeen gurdia (zerbitzu guztiak)\nJosé Antonio kalean, Santiago elizako friso ederrean, eta Esteban Collantes eta Piña Blasco kaleetan, Carrión ibaira eta San Zoilo monastegi beneditarrera, hotelera eta Done Jakue Bideko Azterlan eta Dokumentazio Zentrora iritsiko gara, jendearentzat irekitako liburutegi espezializatu eta osoarekin. Irteera-bidean aurrera eginez, N-120 errepidea topatuko dugu, Villotillako errepidea hartzeko (2. km). Belarrek tokiko bide horretako bazterbide urria hartu dute, baina, zorionez, zirkulazio gutxi du. Hasi eta hiru kilometrora, eskuinetara utziko dugu Benevivereko abadiaren jabetza (4,8 km), eta zortziehun metro aurrerago Akitana bidea zapaltzeko esango diogu errepideari. Galtzada erromatarrak Bordele eta Astorga elkartu zituen, eta bi mila urte geroago jatorrizko trazaduraren zati bat (5,6 km) gorde du oraindik. Tarte horretan itzalak ez dira gutxi, ez dago besterik gabe. Zorionez, ez du aurkeztu orain dela urte batzuk zagorrez estali zuten uharrizko zorua. Halaber, Bustilloko errepidea gurutzatu baino lehentxeago eta sasoi altuan, taberna inprobisatu bat (10. km) aurki daiteke bakardade horien erdian. Errepidea gurutzatu eta ia bi kilometro eta erdira, harrizko adierazle baten ondotik iristen gara, eta Leongo Errege Altxonbideko igarobidearen berri ematen digu. Espainiako ibilbide luze bat da, artzain transhumanteek erabiltzen dutena, azienda udako larreetatik (Leon) negukoetara (Extremadura) eramateko, eta alderantziz.\n12,4 km. Real Leonesa abelbidea (Food truck, maiatzetik urrira, 7:00etatik 15:00etara)\nLau kilometro eta erdi geroago, azkenean, Galtzadilla de la Cuezara joango gara. Herri salbatzailea da, eta lehenengo begiratuan western baten dekoratua ikusten du. Hostala, aterpetxea eta jatetxea, dena batean, edozein aukera ematen dute: atsedenaldi eta frigeriotik hasi eta behin betiko geralekuraino, milaka urteko galtzadatik kenduz amaitu dutenentzat. Edozein aukera da baliozkoa.\n17. km. La Cueza galtzada (aterpetxea. Hostala. taberna. Denda)\nTaberna mutur batean dagoenez, aurrera egiteko herria inguratu eta Kale Nagusian sartu behar da, N-120ra heldu arte. Errepide nazionaletik Cueza ibaia pasa eta gurutzatu egingo dugu, paraleloan doan ibiltoki batean aurrera egiteko. Dendetako Santa Mariarako desbideraketa, Gran Caballero (18,8 km) izenez ere ezaguna zen ospitale zaharra, 50 metroko desnibel handia gainditzen duen hiru kilometro inguruko tartea da. Gero, jaitsiera txiki batean, N-120 berriro gurutzatuko dugu Ledigos herrigune txikian sartzeko.\n23,4 km. Ledigoak (aterpetxea. Taberna)\nLedigotik atera gara, errepide nazionalarekin paraleloan. Berriro gurutzatu gara, eta, azken aldiz, Tenplarioen Terradillosera daraman ibiltoki laguntzatuari heldu diogu. Tenplarioen Zaldun Tenplarioetatik hartzen du izena herri horrek. XII. mendean sortutako ordena militar kristaua da, eta leku horretan bertan zaintzen zuen San Juan ospitalea.\n26,6 km. Tenplarioen lurrikarak (aterpetxea. taberna. Aterpetxe bateko janari denda txikia)\nCarrionetik Calzadilla de la Cuezara, Food Truck berri bat: Porteko Saint Jean Pied eta Orreaga arteko lehen etapan sartu behar da, herrien arteko distantzia hain handia aurkitzeko. Aste santutik urrira arte bi taberna ibiltari jarriko dira, bata Carrionetik 5 kilometrora eta bestea Cueza Galtzadilla baino 4 kilometro lehenago. Azken herri hori harengana iristen ari denean bakarrik ikusten da, sakontasun batean sartuta baitago, eta zeruertzera doan sentsazioa ematen du, inolako helmugarik gabe, ikusmenaren eskueran.\nN-120 errepidearen zenbait gurutzaketa, Cuezako Galtzadillatik abiatuta: Galtzadilla de la Cuezako irteeran, ibilbidea N-120 errepidetik sartu eta ateratzen da, ezkerretik egiten duen ibiltokira joateko. Informazio-kartel batzuek bidegurutze horiek arretaz hartu behar direla ohartarazten dute.\nBatez ere udan, komeni da ur eta txapel egokiak eramatea eguzkitik babesteko.\nAZALEKO GALTZADILLA: Berrogeita hamabi biztanle (EINen arabera, 2012an) Cueza ibaiak bustitako herri honetan bizi dira. Galtzadillan erromatarren aztarnak agertu dira, Akitana Bidea, hain zuzen, erromesarentzat ahaztezina den oroitzapena, Done Jakue Bidea baino askoz lehenago pasatzen zen hemendik. San Martin parrokia-elizan, XVI. mendeko erretaula errenazentista ederra dago, Dendetako Santa Maria monasterio zaharretik, abadia handitik eta Done Jakue Ordenako Zaldunen ospitaletik datorrena. Erromesak hartzeko erabiltzen ziren oihalezko karpei zor zaie izena.\nEDIKTUAK: 70 bat biztanleko herri txikia eta adobezko tapiak. Parrokia-eliza Santiagori emana dago eta bertan Santiagoren hiru irudi daude: matamoroak, erromesa eta apostolua. Inguruetan, Tierra de Camposeko beste herri askotan bezala, usategi ospetsuak ikusiko ditugu: zirkularrak edo laukiak, adobez eginak, eta eskualde osoan dastatzen diren usakumeak hazten dituzten usoak.\nTENPLARIOEN TERRAZATXOAK: Bere izenak fraide gudarien presentzia gogorarazten du. Villalcázar de Sirgako Zaldun Tenplarioen jabetza izan zen. Tenpleko ordena militar kristaua XII. mendean sortu zen, lehen gurutzadaren ondoren. Ordenaren azken maisua Jacques de Molay izan zen, herriko aterpetxe baten izena. San Pedro parrokia-elizak XIV. mendeko gurutze interesgarria du.\nErromesek 16. etapari buruz zer iritzi duten Carrión de los Condes – Tenplarioen Terradillos etapa\nEtaparen profila 16: Carrión de los Condes – Tenplarioen Terradillos etapa\nEl Burgo Raneroko tenplarioen terrazatxoen etapa


Dani Martirena eta Ana Ibañez izan dira aurtengo Etxepare sariaren irabazleak - Iruñerria - euskalerriairratia.eus\nDani Martirena eta Ana Ibañez izan dira aurtengo Etxepare sariaren irabazleak\nEuskalerria Irratia 2018-06-19 13:15\nAna Ibañez eta Dani Marirena gaur Galarko Cordoban eginiko sari emate ekitaldian.\n‘Cosimoren katiuskak’ izeneko lanean haurren naturan jolasteko aldarria egiten dute egileek. “Garabi gutxiago eta zuhaitz gehiago” behar direla parkeetan adierazi du Dani Martirena idazlea eta kazetari legasarrak.\n19 lan aurkeztu dira aurten 22 toki entitatek eta Pamiela argitaletxeak antolatzen duten Etxepare sari honetara. Lehiaketa hau 2004an sortu eta 2006an erabaki zuten haren helburua haurrentzako album ilustratuak sortzea izanen zela.\nAurtengoa argitaratzen duten hamabigarren albuma izanen da.\nLan honetan Dani Martirena idazle eta kazetari legasarrak testuak egin ditu eta Ana Ibañez bere bikotekideak ilustrazioak. Ez da lehen aldia elkarrekin lan egiten dutena, izan ere bi liburu haien kabuz argitara emanda dituzte eta. Etxepare lehiaketahonetan ere ez dira berriak, hau baita aurkezten diren bostgarren aldia.\nEpaimahaian Leire Bilbao idazlea, Leire Salaberria ilustratzailea eta Asun Agiriano haur bibliotekaria izan dira. Haien esanetan lan honetan poesia, umorea eta jolasa biltzen dira haurrek naturan jolasteko duten eskubidea aldarrikatzeko. Honetarako Italo Calvinoren ‘Il barone rampante’ liburu ezagunaren erreferentzi a erabili eta gaurkotu dute.


Petri I.a Portugalgoa - Wikipedia, entziklopedia askea.\nPetri I.a Portugalgoa\nPetri I.a Portugalgoa Justiziatia edo Ankerra (Coimbra, 1320ko apirilaren 8a - Estremoz, 1367ko urtarrilaren 18a) 1357-1367 urteetan Portugalgo erregea izan zen.\n1357ko maiatzaren 28a - 1367ko urtarrilaren 18a\n← Alfontso IV.a Portugalgoa - Fernando I.a Portugalgoa →\nCoimbra, 1320ko apirilaren 8a (egutegi gregorianoa)\nEstremoz, 1367ko urtarrilaren 18a (egutegi gregorianoa) (46 urte)\nAlfontso IV.a Portugalgoa\nBeatrice of Castile II\nBlanche of Castile, Infanta of Portugal (en) (1325 (egutegi gregorianoa) - 1333 (egutegi gregorianoa))\nVillenako Konstanza Manuel (1339 (egutegi gregorianoa) -\nInês de Castro (en) (1354 (egutegi gregorianoa), 1345 (egutegi gregorianoa) -\nTeresa Lourenço (en)\nMaria, Marchioness of Tortosa (en)\nLouis of Portugal (en)\nFernando I.a Portugalgoa\nInfante Afonso (en)\nInfante João, Duke of Valencia de Campos (en)\nInfante Dinís, Lord of Cifuentes (en)\nBeatrice, Countess of Alburquerque (en)\nJoanes I.a Portugalgoa\nEleanor of Portugal (en)\nMaria of Portugal (en)\nHouse of Burgundy - Portugal (en)\nAlfontso IV.aren eta Beatriz Gaztelakoaren semea zen. 1336an Konstanza Gaztelakoarekin ezkondu zen. Konstanza hil ondoren (1345), Ines de Castrorekin ezkondu zen isilean (1354), eta Alfontso IV.ak Ines hiltzeko agindua eman zuen (1355). Hilketaren berri izan zuenean, matxinada bat bultzatu zuen Petrik erregearen aurka Portugalgo iparraldean, baina azkenean Beatrizek nolabaiteko bakea lortu zuen aita-semeen artean (1357).\nAita hil ondoren, Inesen hiltzaileak hil zituen Petrik eta, tradizioak dioenez, Inesen gorpua gorestera behartu zuen gortea. Aitonen semeen eta apaizen gehiegikerien aurka borrokatu zen. Fernando I.a bere semea izan zuen ondorengo.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2013/04/20 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nWikimedia Commonsen badira fitxategi gehiago, gai hau dutenak: Petri I.a Portugalgoa\nMultimedia: Peter I of Portugal\nAzken aldaketa 15 iraila 2020(e)an, 22:12(e)tan\nOrriaren azken aldaketa: 15 iraila 2020, 22:12.


Trenasako langileek greba mugagabea deitu dute ostiraletik\nCAF multinazionalaren baitan dagoen Castejongo Trenasako lantegiko langileek greba mugagabea deitzea erabaki dute astelehen honetatik aurrera.\nCCOO sindikatuak, lantegian gehiengoa duen sindikatuak, gogor kritikatu du Trenasa trenak egiten dituen enpresaren zuzendaritzak (ERTE bat sinatu zuen ekainean, eta laguntza publikoetatik 6 milioi euro jaso zituen 2019an) enpresako langileentzako enplegu-erregulazioko espedientea iragarri izana.\nCCOOko Industria Federaziotik adierazi dutenez, "Langileen etekinak handitzea beste helbururik gabe ahalik eta gehien estutzen saiatzen ari den enpresa-kultura baten aurrean gaude; izan ere, pandemiak ez du eraginik izan lantegian eta taldean, ez baita eskaerarik galdu; aitzitik, taldea oso garrantzitsuak diren batzuk esleitzearen zain dago".\nEra berean, gogorarazi dute Sodenak 6 milioi euroko diru publikoa jarri zuela, eta horregatik, besteak beste, "Onartezina da zuzendaritzak lantegia ixteko asmoa izatea, gainera, eskaerak eta irabaziak gero eta handiagoak dira".\nCCOOk ohartarazi duenez, itzulera sozialik gabe, Nafarroako erakunde publikoek inbertitzen duten diru publikoak ez du zentzurik. Hori dela eta, Nafarroako Gobernuari "premiazko ekintza bat" eskatu dio, "Langabeziak bereziki zigortutako eremu batean enplegua mantentzearekin konprometitua".\nAzkenik, adierazi du autobusen ekoizpenaren deslokalizazioa dagoela horrelako erabakien atzean, eta deslokalizazio hori iaz Sodenak taldean inbertitu zituen 6 milioi euroen kontura ere egiten dela.\nSindikatuak salatu duenez, beti dago elementu negatiboren bat, eta Trenasak ordaintzen ditu ondorioak; horregatik, CAF multinazionalaren zuzendaritzarekiko presio handiagoa eskatu dio Nafarroako Gobernuari, lantegian malgutasun neurriak aplikatu baitaitezke, Bergaran egin den bezala.\nCCOOko Industria Federazioak gogor kritikatu du Sodenak 2019an enpresa horri sei milioi eurorekin lagundu izana, orain Nafarroako gizartera itzuli gabe.


Ilunkaran – 7 orrialdea\nMaiatzeko aldizkaria ekainean iritsi zitzaidan, ohi bezala, astebete inguruko atzerapenarekin. Duela 20 urteko furgonetaren argazkia ezagutu nuen, baita ilusioz betetako kazetariena ere. GoiTB-ren urteurrenak, baina, Arrasate Telebistara eraman ninduen oharkabean. 30 urte bete ditu aurten. 30! …\nGelditu ditzagun makinak!\nGrebak ezertarako ere balio ez duela sinestarazi digute. Lan eskerga egin dute borrokaren antzutasunaren mezua zabaltzen. Hala ere, garaipen txiki eta handiekin errelatoa piskanaka aldatzen gabiltzala iruditzen zait maiz. Jada inork gutxik jartzen du zalantzan …\nAdinean aurrera goazelako batetik, eta bizitzaren eta lan merkatuaren irakurketa feministak bultzatuta bestetik, ezin azken aldian zaintza lanen krisia burutik kendu: adinekoen egoitzen prekarizazioa, etxeko langile ikustezinek sufritzen dituzten “bizi” baldintzak… Emakumeak gehienak, etorkinak asko. …\nUztailaren 15etik artikulu hau buruan, baina ezin hitzak topatu, aita. Bi hilabete pasa dira jada. 2 hilabete Gasteizko ZIUn hil zenetik. Maite zaitugunez inguratuta. Guztiok batuta, besarkada amaigabeetan murgilduta. Astea ere hala pasa zenuen, anai-arreba …\nArtikulu gau Gai Monografikoak 52-n argitaratu da: langile klasea eta alternatiben sarea Zailtasun ekonomikoak aitzakia hartuta batzuetan, ekoizpen arazoak beste batzuetan, edota inongo arrazoirik eman gabe, hainbat lantoki itxi dizkigute urteotan. Lanik gabe utzi …\nFiled under arrasate, autogestioa, demokrazia, demokrazia ekonomikoa, koop, kooperatiba, Nire hausnarketak, parte-hartzea\nPertsonak, norbanakoak, garrantzitsuak dira enpresa/erakunde batean, baita beren garapen pertsonala zein profesionala ere. Halaber, norbanakoen arteko harremana gakoa da, batez ere botere harremana nola gauzatzen den. Botere harremanetan, baina, bi maila bereiz nahi nituzke.\nAlde batetik, lanpostuan norbanakoak daukan autonomia, egitura horizontala erabakiak hartzerako orduan. Hala, eguneroko jardunean langileak enpresaren jabe sentitzea lor daiteke, eta hala motibazioa handitu. Hainbat ikerketek diotenez, gainera, motibazioak langileak efizienteago izatea lortzen du. Beraz, utzidazue gaiztakeri pixka bat erabiltzen, baina enpresari kapitalistentzako (salbuespen pila bat salbuespen) autogestioa eta lanpostuko autonomia bereziki interesgarriak izango direlakoan nago, etekin ahalik eta handienak lortzeko.\nHorregatik, bigarren botere harremanari eman nahi nioke garrantzia: jabetza parekidea. Hau da, erakundearen jabetza langile guztiengan egotea, erakunde ekonomikoki demokratikoa izatea. Autogestioa eta lanpostuko horizontaltasuna garrantzitsua den arren, jabetza guztien esku izateak bideratuko du erakunde bat benetan horizontala izatea. Bestelakoan, jabe bakar/bakar batzuk beren esku izango dute botere politikoa, eta deslokalizazio edo itxierak erabakitzeko eskumena, lanpostuan autonomia eta erabakitzeko eskubidea izan edo ez.\nBadira kritikak esaten dutenak Arrasateko kooperatibak hierarkikoak direla, ez dutela lortu kooperatibek bilatzen duten horizontaltasuna, jabetza demokratikoa izatea bakarrik lortu dutela. Baliteke. Hala ere, egia da kooperatiben eskalek ez dutela errazten horizontaltasuna, gertutasuna, konfiantza. Ormaetxeari entzun bezala, hasierako urtetan lantokian denek ezagutzen zuten elkar, kudeatzaileak bertatik bertara ibiltzen ziren, gertukoak ziren. Gertutasun hori landu beharko litzateke akaso, horizontaltasunera bidean. Berdintasunean oinarritutako harremanak indartuz, baina berdintasun erreala, ez jabedunen interesera mugatzen dena.\nFiled under arrasate, demokrazia, demokrazia ekonomikoa, eraldaketa soziala, euskara, fagor, hausnarketa, herrigintza, krisia, mondragon, Nire hausnarketak, parte-hartzea\nElkarrizketa mugatu (140 karaktere) baina interesgarriak ari gara egunotan sarean izaten, kooperatiben eta bailararen bilakaeraren inguruan. Hedoi Etxartek Argiako artikulu baterako esteka ere eman digu, gomendagarria benetan (eskerrik asko, portzierto).\nMONDRAGONen bilakaerak hainbat gako izan ditu, egungo egoerara arteko garapena hainbat faktoreren menpekoa dugu. Ormaetxeak dioen bezala, diktadura garaian kooperatibek zuten izaera oxijenatzailea galdu du, eta “demokrazia” izatera ohitu gara. Arrunt, natural, ikusten dugu erakundeak demokratikoak izatea. Arrasatear gisa hala ikusten dut akaso. Beharbada horrek gure eskubideei balioa kentzea eragin digu. Eta ahantzi dugu eskubideez gain betebeharrak ere baditugula. Erantzukizunak.\nEz da demokraziaren balio galtzea bakarrik. Merkatua aldatu zaigu. Filialak ditugu, merkatu kapitalistan seko murgildu gara. Ez litzatekeela hala izan beharko? Ez dakit, zaila zait erantzun bat ematea. Berrian aipatzen nuen hirugarren ildotik gertuago nagoela uste dut. Bihar kontrakoa esan dezakedan arren.\nOngizate (sozio)ekonomikoak borrokarako grina ere baretu digula askok diote. Euskararen ofizialtasunarekin borrokarako kontzientzia galdu dugun gisara. Hala ere, uste dut Debagoienak mantendu duela lanerako grina. Badugu euskalgintza, badugu komunikabide indartsua, badugu unibertsitatea, badugu kultura mugimendua, baditugu… hamaika gauza. Hobeak izan litezkeela? Ziur. Lan gogorrago egin genezakeela? Ziur. Ez dugu sekula perfektuak garela esango, guztiok dakigu hobetzeko gauza asko ditugula. Baina lorpenak ere ikaragarriak izan dira.\nDesbideratzen ari naiz, hala ere. Arrasateko Kooperatiben Esperientzia ez da 40 urteko gainbehera izan, hori da esan nahi nuena. Ez ditzagun gauzak muturretara eraman. Kontzientzia galdu dela? Akaso. Inplikazioa ere bai? Baliteke. Baina aizue, mugimendu kooperatiboa sortu zenean kooperatibetan gogor lanean aritu ziren guztien inspirazioa ezin dugu filosofikoa izan zela pentsa. Enpresagintzan egin genuen bideo honetan sumatzen da. Oinarri filosofikoak bazirela, ados, baina gosea zen nagusi. Jateko gehiago izateko frigorifiko gehiago produzitu behar baziren, produzitu egingo ziren. Eta punto. Ez dezagun mitifikatu. Jarrai dezagun eraldaketa bilatzen, ondo egindakoa gogoan izanez eta erronka zahar eta berriei gogoz aurre eginez.\nCIRIEC Helduak from enpresagintza on Vimeo.


Txirbileko egurrezko lanek beteko dute kultur etxeko erakusketa aretoa - Goierriko Hitza : Goierriko Hitza\nTxirbileko egurrezko lanek beteko dute kultur etxeko erakusketa aretoa\nDatorren astelehenetik hilaren 19ra bitartean egongo dira ikusgai. Pandemiaren eraginez elkarteak bertan behera utzi ditu ikastaroak. Txirbilek 20 urte beteko ditu aurten.\nTxirbil elkarteko hiru bazkide, San Ignazioko lokalean lanean. // T. Madinabeitia\nEgurra izango da Legazpiko kultur etxean aurten ikusi ahal izango den bigarren erakusketaren gaia. Argizaiola sariketaren argazkiek egurra zizelkatuz egindako piezei egingo diete lekua, eta udalaren babesarekin lanean diharduten bi elkarteren arteko erreleboa gertatuko da: Ikatzatik, Txirbilera.\nTxirbileko bazkideek egindako tailla lanen erakusketa astelehenean irekiko dute, eta hilaren 19ra arte egongo da ikusgai, astelehenetik ostiralera 17:30etik 20:30era.\nArtelan desberdin ugari\nErlojuak, kutxak, harmarriak, bastoiak, eguzki loreak, Gernika koadroaren kopiak… Txirbileko kideen gaitasunak ez du mugarik, eta era guztietako piezak zizelkatzen dituzte.\nElkarteko zuzendaritza taldean dauden Jone Martinez de Albenizek eta Nuria Matesanzek azaldu dutenez, aurtengo erakusketa berezia izango da, «normalean elkarteak antolatutako ikastaroetan egindako lanak jartzen dira ikusgai, baina aurten ezinezkoa da, iaz pandemiaren eraginez bakarra egin ahal izan genuelako. Aurtengoak bertan behera utzi ditugu». Horregatik, bazkideek bere kasara egindako lanak erakutsiko dira.\nEurenak ere izango dira erakusketan, baita Heliodoro Pazosenak ere. Pazos duela dozena bat urte hasi zen Txirbilekin lanean, etxeko ganbaran zuen txokotik elkartearen San Ignazioko lokalera aldatuta; taldearen babesak eta egurrezko tailan gehiago ikasteko aukerak bultzatu zuten aldaketa hori egitera, eta ez da damutu. Pieza ugari zizelkatu ditu ordutik, eta azken aldian, sukaldeko altzarien ateak birziklatu eta horiekin erlojuak egiten ari da.\nErakusketan Abelino Lopezen lanak ere ikusi ahal izango dira, bastoiak horien artean. Lopezek 13 urte daramazki Txirbilen. Probatzeko ikastaro bat egin zuen, eta gustatu zitzaionez, aurrera jarraitzea eta bazkide egitea erabaki zuen. Hala, elkarteko beste 28 bazkideek bezala, lokaleko giltza du, eta bertara nahi duen guztietan joan daiteke, azken hilabeteetan edukieraren murrizketak errespetatuta.\nTxirbilek, 20 urte aurten\nUztailean 20 urte beteko dira Txirbil ekartea sortu zenetik. 2001eko data dute elkartearen estatutuak eta erregistro ofizialeko zigiluak.\nEgurra lantzea eta zizelkatzea gustuko zuen talde txiki batek sortu zuen Txirbil. Aurretik ibiliak ziren zaletasun horren inguruko teknikak ikasten eta hobetzen Zumarragako ikastaroren batean, Jabier Arrieta irakasle zutela. Jarduera hura Legazpira ekarri zitekeela ikusita, udalarekin harremanetan jarri eta elkartea sortu zuten. Lehen egoitza Itxaropen auzoko hexagonoetan izan zuten, eta hiru urte egin ziztuzten han. Handik gaurko lokaletara pasa ziren, San Ignazioko eskola zaharretara.


2013-NURIA GARMENDIA – Salvador Puig | Batxilergo2ko HISTORIA eta ENPRESA\n2013-NURIA GARMENDIA – Salvador Puig\nPosted on 1 uztaila, 2013 by koroirastorza\nJaio 1948ko maiatzaren 30a\nHil 1974ko martxoaren 2a (25 urte)\nSalvador Puig i Antich (Bartzelona, 1948ko maiatzaren 30a – ibidem, 1974komartxoaren 2a) kataluniar anarkista izan zen, 1960ko eta 1970eko hamarkadetan aritu zena. Tribunal Militar batek epaitu ondoren, erregimen frankistak hil egin zuen,Bartzelonan bere bila zebiltzanean jazotako tiroteo batean hil zen Francisco Anguas Barragán polizia hil izana leporatuta. Erregimenak indarra erakutsi nahi zuen Carrero Blanco lehendakaria erail berri zuen unean.\n1971n, zerbitzu militarra bukatu eta gero, Puig Antichek 23 urte zituen. Salvador eta bere taldekideak erraztasunez mugitu ziren borroka klandestinoan. Puig txoferra izan ohi zen taldearen ekintzetan -banku lapurretak gehienetan-. Lortutako dirua euren publikazio klandestinoak finantzatzeko erabiltzen zuten, CIA (Conspiración Internacional Anarquista) eta Mayo 37 argitaletxea sortu zituztelarik. Grebalariei laguntzeko eskaintza ere egin zuten, baina hauek lapurretatik zetorren dirua jasotzeko beldur izan ziren. Maiz joaten zirenFrantzia hegoaldera, CNTko militante ohiekin harremanak izateko.\n1973ko martxoaren 2an, larri zaurituta irten zen Bartzelonako Banco Hispanoamericano-ko bulegari bat Salvador Puig Antich, Jean Marc Rouillant, José Luis Pons Llobert eta Jordi Solé Sugranyesek burututako lapurretan eta, une horretatik aurrera, poliziak talde berezi bat sortu zuen banda desartikulatzeko. Egoera berriak kezka eta kontraesana ekarri zuen MILera eta, 1973ko abuztuanFrantzian izandako bilera batean, taldekide gehienak disoluzioa erabaki zuten, ez baitzeuden taldearen norabidearekin ados. Puig Antich, Solé Sugranyes anaiek eta José Luis Ponsek, ordea, aurrera jarraitzea erabaki zuten.\nEpaiketa eta exekuzioa\nPuig Antich kartzelan sartu zuten, Anguas Barragánen heriotza eragin zuten tiroen autore zen salaketapean. Gerra kontseilua egin zioten eta heriotza zigorra esleitu. Alderdi politiko, giza eskubideen aldeko elkarte edo atzerritar agintariek –Vatikanoa edo Willy Brandt kantzelaria tarteko, Salvadorrentzako indultua eskatu zuten, Puig Antichen abokatu, arreba eta emaztegaiak ez zuten nahikoa mobilizazio ikusi oposizioko alderdi eta sindikatuetan.\nBartzelonako Modelo kartzelaren 443. zeldan izan zuen azken gaua Salvadorrek eta, 1974ko martxoaren 2ko goizeko 09:20an, garrotez hil zuen Antonio López Sierra borreroak. Europako herrialde askotan antolatu ziren exekuzio haren aurkako protestak. Egun berean hil zuten era berean Tarragonan Michael Welzel (alias Heinz Ches), zenbaitentzat atentzioa sakabanatzeko egina. Montjuïcekohilerrian eman zioten lur.\nZinea, literatura, antzerkia, pintura eta musika\n1976an, Joan Isaac kanatautoreak A Margalida tema egin zuen Puig Antich eta bere bikotekidea omenduz.\nBai liburuak eta baita filmak ere, ez dute harrera ona izan MILeko militante ohien artean, Salvadorren militantzia kide horiek Puig Antichen pertsoinaia eduki politikoz hustuta ikusten baitute, Jesús Irurre kartzelaria, kondenatu zuen epaile militarra edo polizia frankistaren kideak irudi duinez erakusten dituen bitartean.\n← 2013-Enpresa-2013ko azterketa eta emaitzak\n2013-AINHOA BARANDIARAN – Emiliano Zapata →


Sasoi-barazkiekiko bihi osoko arroza - Nutrizio Lagunak\nBihi osoko arroz 240 g\nLeka 100 g\nArbendol txigortu 50 g\n(220 KALORIA DITU)\nArrozak dago amaigabeak baina sasoi-barazkiekin bihi osoko arroz honek, erraz, sorgintzen du atsegingarria delako ekonomikoa eta… 220 kaloria ditu soilik!, errurik gabeko % 100 den arrazoia.\nGainera, arroza, barazkiak eta fruitu lehorrak eramaten dituenez gero soilik, funtzionatzen du plater begetariano, eta begano ere bezala, ezta ere abere-jatorri osagai bakarra ez duenez gero. Eta ere, mantenugai-konbinazio honi esker, plater bakar bezala funtzionatzen du.\nNola egin arroz integrala barazkiekin pausoz pauso:\n1- Egosi arroza eta babarrunak. 2 aldiz berotzen du arrozaren bolumena uretan eta sazonan. Berotzen den bitartean, babarrunak, arkatzak eta puskak kentzen ditu. Eta irakiten apurtzean, gehitu babarrunak eta arroza. Egosi 20 minutuz estalita (kontsultatu arrozaren ontzia, egosteko denbora aldatu egin baitaiteke barietatearen arabera) eta utzi 10 minutuz atseden hartzen.\n2- Barazkiak salteatu. Urratu azenarioa, garbitu eta moztu. Garbitu, garbitu eta lehortu piperra. Moztu biak dadotan. Zuritu eta pikatu tipula eta bota 2 minutuz, 2 koilarakada oliotan. Gehitu piperra eta azenarioa, salpienta eta sukaldea 10 minutu gehiago su motelean.\n3- Pikada egin eta zerbitzatu. Baratxuri hortza zuritzen du eta erromeroa garbitu eta lehortzen du. Eska itzazu almendrekin batera. Bete minutu bat koilarakada batean. Arroza eta babarrunak gehitzen ditu, baita barazki gazituak ere. Itzuli dena beste minutu pare batekin. Eta banakakoetan balio du.


"Uda 2016" kirol jolasen jardueren kanpaina - Artikulua - ORAIN Gipuzkoa\n"Uda 2016" kirol jolasen jardueren kanpaina\nUda guztietan bezala, Gipuzkoako Foru Aldundiak UDA kanpaina sustatuko du Kultura, Turismoa, Gazteria eta Kirol Departamentuaren bidez.\nHelburu nagusia da eskola-umeek kirola eta jarduera fisikoa egiten jarrai dezaten udan ere, eta, orobat, kirol modalitate berriak egin ditzaten.\nEskaintza Gipuzkoako udalen bidez bideratzen da, eta natura inguruetan egiten diren kirolak hartzen ditu: eskalada, Stand Up Paddle, hondartzako errugbia edo surfa. Hala ere, kanpaina osagarria denez, hockeya, atletismoa eta xakea ere praktikatuko dituzte. Izan ere, modalitate horiek ez dira eskaintzen ikasturtean zehar, eta ezagutzera eman nahi dira eskola-umeen artean.\nJolas eta kirol eskaintza honekin jarraipena eman nahi zaio, udan ere, Eskola kiroleko programaren barruan sustatzen den kirol jarduerari. UDA kanpainaren helburua da gaztetxoek kirola egiteko ohitura hartzea, denboran irauten duena eta bizitza osasuntsuari jarraituz.\nKultura, Turismo, Gazteria eta Kirol Departamentuak diruz lagunduko die parte hartzen duten udalei, modalitateen eta eskaintzen diren plazen arabera. Udalek, beren aldetik, eskaintza antolatzen dute udalerriko kirol klubekin batera, kirol federazioekin batera eta kirol zerbitzuetako enpresekin batera.\nUDA 2016 kanpainaren barruan, 16 urte arteko eskola-umeentzako jarduerak ditugu, "Eskola kiroleko jarduera programa"ren barruan, gainerako herritar taldeei zuzendutako jarduera gisa.\nGipuzkoako 52 udalerrik eskatu dute kanpaina honetan parte hartzea. Guztira, 45.000 plaza eskaintzen dira. Aurreko denboraldian, 31.782 eskola-umek hartu zuten parte, horietatik 15.182, neskak.\nUDA 2016ren barruko jarduerak ekainaren 6tik irailaren 1era burutuko dira. Interesatuak ikastetxeetan eta udal kiroldegietako zerbitzuetan informatu daitezke.\nInformazio gehiago: http://www.gipuzkoakirolak.eus/es/campana-uda-2016


San Joan Gaua - Donostia Turismoa\n2022 Eka 16\nEman ongietorria udari eta erre gauza txar guztiak!\nAzkenean! Ekainaren 23a hurbiltzen ari da, nire egunik gustukoenetako bat, gau magiko eta misteriotsua baita. Txikitatik ospatzen dut, uste dut ez dudala San Joan gau bat ere galdu Donostian. Horregatik, ohiko moduan ospatu ezin izan diren bi urte hauek nahiko gogorrak izan dira.\nBaina dagoeneko heldu da berriro ere garaia. Donostiarrok prest gaude udari ongietorria emateko!\nSan Joan gauaren jatorria\nBizitza osoan ospatu dudan arren, orain arte ez nuen jatorrian pentsatu. San Joan Gaua festa paganoa zen, antzinako ohituretan oinarritua. Kristautasunak festa bereganatu aurretik, naturarekin eta sorginekin zegoen lotuta. Hori ere izugarri gustatzen zait!\n2022ko San Joan Bezperako Programa\nGainera, udaberriaren amaieran belarra mozteko garaia heltzen da eta baserri guztietan belar-metak egiten ziren (egun ere egiten dira belar-metak hainbat tokitan), ekainaren 23 gauean erretzeko.\nSan Joan gauarekin hasten da uda. Badirudi, eguzkiaren sasoiari hasiera emateko eta indartzeko, euskaldunek gaua argitzen zutela, eguzkiari sua eskainiz. Ondoren, suaren inguruan biltzen ziren eta suaren gainetik egiten zuten jauzi, arima garbitu eta zorte ona izateko.\nDantzak lizarraren inguruan, Konstituzio Plazan\nKonstituzio Plaza hiriko ospakizun askoren erdigunea da; Donostia Eguna, San Tomas, Inude eta artzainak... Eta, nola ez, San Joan Gaua ere Donostiako toki ospetsu horretan egiten da.\nEkainaren 23ko goizean, zuhaitz bat jartzen da plazaren erdian, lizar bat zehazki -esperantzaren ikurra da-. Deigarria da sokekin nola altxatzen duten ikustea, XIX. Mendean egiten zuten moduan. Ekitaldian, txistulari bandaren musika eta hainbat konpainiatako dantzarien dantzak uztartzen dira. Ni izan nintzenean, 2019an, Beñat Gaztelumendi eta Alaia Martin bertsolariak ere izan ziren.\nArratsaldean zuhaitzari agurra egiten zaio, alkatea eta zinegotziak bertan direla. Dantzak izaten dira eta, azkenerako, zuhaitza erre egiten dute eta erromeria izaten da.\nMusika eta folklorea gustuko badituzu, nik bezala, hau da zure tokia!\nArgazkia: Donostia Kultura\nAuzo bakoitzak bere sua izan ohi du. Ikusgarrienetakoa Sagueseko zabalgunean egiten dena da, eta musika eta beste ekitaldi batzuk ere izaten dira. Su hori Donostiako ezagunenetakoa da, Zurriola plazaren alboko zabalgunean egiten baita. Giro handia izaten da beti, suaren inguruan ez ezik, baita hondarretan ere, bertan elkartzen baikara koadrilakoekin.\nBeraz, aurten, antzinako ohiturei jarraituz, gustuko ez dituzun gauza horiek erre eta suaren gainetik jauzi egitera -kontu handiz- animatzen zaitut, gauza txar guztiak atzean uzteko.\nONGI ETORRI UDARA!


Bi modalitate ditugu: E-Txartela (e-mailaz bidaltzen den txartel birtuala) eta Opari Txartela (garraiolariaren bidez bidaltzen den txartel fisikoa). Biak erabil daitezke bai denda fisikoan, bai Zara.com webgunean.\nInformazio baliagarria Opari Txartelari buruz:\nErosketa egin duzun herrialde/eskualdean bakarrik erabilgarri da.\nEramaile-agiri bat da. Txartela lapurtu, galdu, desbideratu edo hondatuz gero, Zara-k ez dizu beste bat emango.\nBaliotasun-epe bat du herrialde/eskualdearen arabera. Zure Txartela hautatzean ikusi ahal izango duzu informazio hau.\nZure Txarteleko saldoa kontsultatu dezakezu Zara-ren webgunean, "Opari Txartela > Kontsultatu Saldoa" atalean, edo zuzenean gure Zara dendetako batean.\nItzultzeko epea beste edozein salgairena da, Txartela erabili ez bada. Erosteko erabili den ordainketa-metodo berarekin itzuliko da dirua. Itzulketa Zara.com webgunearen bidez egiten bada, ez da Txartela fisikoki bidali behar izango.\nZure txartela erabili baino lehen, garrantzitsua da hau jakitea:\nDenda batean erositako Opari Txartel fisikoa eta mezu elektronikoz bidalitako E-Txartela aktibatuta datoz.\nOn line erositako Opari Txartel fisikoa aktibatu egin beharko da erabili baino lehenago. Ordaintzerakoan aktibatu ahal izango duzu, bai denda fisikoan bai webgunean, edo aurrez ere aktibatzeko aukera duzu "Opari Txartela > Aktibatu Txartela" atalean. Bi kasuetan, hartzailearen telefono mugikorreko azken lau digituak eskatuko dizkizugu, erosketa-prozesuan erosleak emandakoak.\nZure Opari Txartel elektronikoa denda batean erabili nahi izanez gero, inprimatu edo zure gailu mugikorrean erakutsi dezakezu.\nZure erosketaren zenbatekoa Opari Txartelan duzun saldoa baino handiagoa bada, zure herrialde/eskualdean erabil daitekeen beste ordainketa-metodo batekin konbinatu ahal izango duzu.\nOpari Txartelaz ordaindutako erosketen itzulketen zenbatekoa Opari Txartelean bertan itzuliko da. Online erosketa bada, txartel horren kopia birtuala jasoko duzu, saldo eguneratuarekin, itzulketaren berrespen-mezu elektronikoarekin batera.\nOpari Txartela ez baduzu itzulketaren momentuan, dirua Abonu Txartel bidez itzuliko da.\nErosketa egiterakoan ordainketa-metodo bat baino gehiago erabili baduzu eta zure eskaeraren itzulketa partziala egiten baduzu, Opari Txartela ez den beste ordainketa-metodoak izango du lehentasuna dirua itzultzeko.


Ezpainetako eta Ahosabaiko Fisurak | Maria Dolores Olaizola Ortodontzia Klinika Donostian | olaizolaortodoncia.com\nGurutzetako Ospitaleko tratamenduaren eskema orokorra.\nEzpain-ahosabaietako fisura edo erbi-ezpaina sortzetiko malformazioa da. Malformazio horren tratamendua eta errehabilitazioa haurtzaroan eta nerabezaroan zehar egiten da, heldutasunera iritsi bitartean.\nTratamendu kirurgikoa funtsezkoa da, baina ez da nahikoa. Horregatik, emaitzak arrakastatsuak izan daitezen, jakintza-alor anitzeko lantaldea behar da, alor honetan esperientzia duten eta prestakuntza espezifikoa eta etengabea jaso duten espezialistaz osatuta. Adibidez, zirujau pediatrikoak, aurpegi-masailetako zirujauak, otorrinolaringologoak, logopedak, ortodontistak, etab.\nLantalde horren helburua haurraren bizi-kalitatea hobetzea da, berarentzat propio diseinatutako jakintza-alor anitzeko tratamendua eskainiz. Horretarako, funtsezkoa da gurasoen lankidetza.\nOlaizola doktoreak hamar urte baino gehiago daramatza Gurutzetako Ezpain-ahosabaietako Fisuren lantaldearekin lankidetzan, CLEFT PALATE TEAMen bidez. Pazienteei tratamendurik eta emaitzarik onenak eskaintzea da lankidetzaren helburua, betiere, aipatutako lantaldearekin adostuta eta koordinatuta.


Done Jakue (Gasteiz) - Wikipedia, entziklopedia askea.\nDone Jakue (Gasteiz)\nArtikulu hau Gasteizko auzoari buruzkoa da; Done Jakue bidea gaitzat duena beste hau da: «Done Jakue bidea»\n42° 48′ N, 2° 42′ W / 42.8°N,2.7°W / 42.8; -2.7Koordenatuak: 42° 48′ N, 2° 42′ W / 42.8°N,2.7°W / 42.8; -2.7\nDone Jakue Gasteizko (Araba) auzo bat da. Hiriaren ekialdean dago, Alde Zaharretik hurbil. Mendebaldean Anglo-Vasco auzoa dauka, eta ekialdean Arana. Iparraldean Aranbizkarra eta hegoaldean Judimendi auzoak dauzka. Auzoaren kale nagusia Done Jakue kalea da, duela gutxi arte Gasteizera Iruñetik sartzeko N-1 bide nagusi zaharra izan zena hain zuzen. Auzoa bi alditan garatu zen nagusiki: lehenik, 1950eko hamarkadatik aurrera, altuera txikiko etxebizitza blokeak altxatu ziren; ondoren, 1970eko hamarkadatik aurrera, adreiluzko 12-13 pisuko dorreak egin ziren.\nDone Jakue auzoan dago Santiago Ospitalea. Horrez gain, auzoak hainbat parke eta berdegune dauzka.\nDone Jakue kalea\nDone Jakueren 2001eko ortoargazkia www.alava.net webgunean[Betiko hautsitako esteka]\nOrriaren azken aldaketa: 10 otsaila 2021, 17:11.


[Gara] Ekhiñe Eizagirre: «Naizen eta izan nahi dudanaren arteko hausnarketa eta kritika egiteko balio dit idazteak» : ataramiñe\n[Gara] Ekhiñe Eizagirre: «Naizen eta izan nahi dudanaren arteko hausnarketa eta kritika egiteko balio dit idazteak»\n2016, uztaila 16\nFresnesko espetxetik ari da hausnarketan Ekhiñe Eizagirre (Zarautz, 1984), «Alde erantzira nabil» (Susa) lehenengo poema liburuaren baitatik. Kartzelaz, deserriaz, minaz eta sufrimenduaz gain, feminismoak, sexuak eta izpiliku usaineko larreek iradokitzen diotenaz ere ari da.\n«Naizen eta izan nahi dudanaren arteko hausnarketa eta kritika egiteko balio dit idazteak»\nBorroka etengabea da mortu honen erdian sexualitateari eta plazerari lekua egitea. Garrantzitsua da geure buruari esatea pertsona sexuatuak garela, eta gure gorputzekin, bakarka ere, gozatzeko aukera izan badugula; alegia, zentzumena, azala, plazera, eta zirrara geure baitan ditugula.\nEa ba… Norantz doa, ze norabidetan, Ekhiñe Eizagirreren «alde erantzirako bidea» ?\nIzeba batek esaten zidan guztiari kontra egin beharra zela nirea. Nik diot ez dagoela bizitza ibiltzeko bide egoki eta bakar bat. Araututako bideetatik irten eta bidezidorrak hartu izan ditut sarri, eta debekatutako bideetan murgildu izan naiz. Ezarritako ororen kontra aritzea egotziko digute batzuek, baina nik diot beste jendarte eredu bat amesten dugun guztiok bide berriak, alderantzizko bideak, urratzeko betebeharra dugula.\nEremu bat. Espetxea. Nola askatzen dira letrak hor barruan? Agian, kanpoan baino askatasun handiagoz?\nNik oso modu gordinean askatzen ditut hitzak. Mikel Laboak abesten zuen: “Ez daukanak ongi ohi daki edukitzea zein den ona”. Espetxean inguratzen gaituzten gabezia eta absentzia anitzak medio, bizipen arruntenei beste balio bat ematen diegu; ikustaldi bat, besarkada bat, musu bat, borrokaldi bat, notizia triste bat, agur bat… bizipen hauek askoz intentsoagoak dira gurean. Horri maiz espetxeak jasanarazten dizkigun egoera bortitzak gehitzen badizkiogu, ezinbestean, kontakizunetan zein hitzetan, gordintasuna agerikoa da.\nHitz bat. Borroka. Baina bilduma honetan auzi bati, borroka bati, baino gehiagori egiten dio erreferentzia ele berberak.\nGure herrian, “borroka” hitzak behar baino adiera murritzagoa izan du (ezkerraren baitako kontzientzia kolektiboaz ari naiz). Borroka eremuak mailakatzea ohitura oso ohikoa da, eta, bestalde, hainbat borroka eremu ez ditugu aitortu nahi izan. Niretzat borrokak ertz ugari ditu, eta izkina guztiek dute elkarrekiko harremana edo lotura. Gurean, ordea, borroka eremuak oso ikuspegi patriarkaletik izendatu eta ulertu izan dira. Horri erantzunez, azken urteetan, feminismotik egin da ekarpenik. Adibidez, gure gorputzak zein bizitzak lurraldetasuna bezainbesteko borroka eremu politikoak eta garrantzitsuak direla aldarrikatu da.\n«Irudi zait gaurkoan/ dena ilun dela/Ametsek eskuetatik /irrist egiten didatela/Gure jabetzak ez ezik/ametsak ere desjabetu nahi dizkigutela». Akaso, arriskutsuena hori, ametsik gabe geratzea ?\nHori da botere hegemonikoaren etengabeko diskurtsoa, egungo jendarteak ez duela erremediorik, ez dagoela alternatibarik, utopikoak edo ameslariak garela. Horrregatik da garrantzitsua irudimenari, fantasiari, etengabeko hausnarketari eta ametsei txokoa egitea, horiek bide berriak aurkitzen eta urratzen laguntzen baitigute. Jarraitu behar dugu amesten, eta, bereziki, gure ametsen bidean borrokatzen.\nEsan. Istant honetan burura datorkizun ametsa?\nAmets “sinple” bat: eguzkia, natura, mendia, animalia eta lagunen konpainia, sagardo pixka bat, hamaiketako eder bat, gitarra bat, begiradak, xirriak, irriak, kantua… hori guztia Euskal Herri askean.\nLagunekin jolasean. Eskutitzak igorri-jaso bidean, poema bat arrasto bakoitzean eta bilduma oso bat azkenean. Nola izan da prozesu hori ?\nOso naturala izan da. Komunikatzeko, ezagutarazteko, harremantzeko edo espresatzeko bide izan ditut betidanik poemak. Hala, eskutitz askotan bidali izan dizkiet lagunei olerkiak, eta inguruko zenbaitenak ere jaso izan ditut bueltan. Hasieratik neukan nire poemekin zerbait egiteko gogoa, eta horretan nenbilela, bilduma bat osatu eta argitaratzera animatu ninduten. Esan eta egin.\nEspetxean sortuak dira pieza guztiak? Zein epetan edo zein bizitza denboran bestela? Nola egin zenuen hautaketa?\nBildumako olerki gehienak azken hiru urteetan, espetxean, idatzi ditut. Klandestinitatean idatzitako batzuk, berriz, espetxean sartuta, memoriatik berreskuratu behar izan nituen. Horiei Euskal Herrian idatzita neuzkanak gehitu, eta olerki sorta ederra neukala ikusita, ingurukoek animatuta, argitaratzeko aukera aztertzen hasi nintzen. Nik neuk hautatu eta sailkatu nituen olerkiak, transmititzen zuten emozio edo mezuaren arabera bereizi nituen bost ataletan. Ondoren, Maite Egiguren Golmaiok, Kattalin Minerrek eta Oier Ibargurenek lagundu zidaten bilduma taxutzen: ekarpenak eginez, aholkuak emanez, zuzenketak eginez…\nLiburua lagundu behar zuten ilustrazioak erreskatatu(ko) ditugu elkarrizketarako. Itziar Plazak egin ditu, Fleurytik. Azaleko irudia bera Itziar Morenorena da, Fresnesen zurekin batera zegoen presoarena. Zergatik ez ziren ilustrazioak argitaratu? Sortzaileak harremanetan zaudete espetxeetan?\nHasierako plana poemak “Ataramiñe”-rekin argitaratzea zen. Oier Gonzalezekin harremanetan jarri nintzen, eta hark Susa argitaletxekoei proposatu zien nire bilduma argitaratzeko aukera. Susakoek baietz erantzun zuten, eta orduan jakin genuen ez dutela ilustraziorik argitaratzen. Hori dela eta, alde batetik, 2015eko “Ataramiñe” alean argitaratu genituen ilustrazioak poemekin (hamar bat guztira), eta aparte olerki bilduma Susarekin. Nik bi urte egin ditut Fleuryn (2013-2015). Han topatu ginen Itziar Plaza eta biok, eta bertan otu zitzaigun bere irudiak nire poemekin uztartzea.\nItziar Morenorekin ere halaxe suertatu zen. Liburua argitaratzear nintzela (Fresneseko espetxean ordurako), izenburua zehaztu ondoren, Itziar Morenori eskatu nion gainazalerako irudia margotzeko. Artista ederrak dira Itziar Moreno eta Itziar Plaza; momentu honetan Fleuryn dira biak, eta hitz hauek baliatu nahi nituzke esateko, plazer bat izan dela beraiek bezalako kideak ezagutu eta elkarrekin lan hauek partekatzea.\nSortzaileak harremanetan ote garen… Handik eta hemendik badira harremanak. Nik ezagutzen ditudan gehienak margolariak dira. Proiektu komun batzuk ere abiarazi izan dira, Euskal Herrian zehar ibiltari dabilen erakusketa bat kasu, non emakumezko preso politiko zenbaiten margolanak dauden erakusgai, Itziar Moreno eta Lorentxa Beyrirenak, adibidez.\nBadira denetariko poemak. Batzuk originalagoak, sozialagoak besteak, baita erabat politikoak direnak ere. Zenbat gauza hustu duzu ale honetan?\nGalderak dioen bezala, barruak husteko bitartekoa da niretzat poesia; ezintasunei aurre egiteko bide, amesteko gune, emozioak islatzeko leku, eta aldarrikapenak plazaratzeko tresna. Azken urteetako minak eta ezinak samurtu ditut hitzen bidez, gozatu eta disfrutatu ere egin dut, baita fantasien munduan bidaiatu ere. Naizen eta izan nahi dudanaren arteko hausnarketa eta kritika etengabea egiteko ere balio izan dit.\nNormalean liburuetara ekartzen ez den gai bati heldu diozu. Galde badaiteke, eta are emakume izanda horrek suposatzen duen tabuarekin, nola bizi da sexualitatea espetxe barnean ?\nBakoitzak bere modura biziko du, noski. Nire kasuan, ezintasun, oztopo eta mugez gainezka bizi dut. Borroka etengabea da mortu honen erdian sexualitateari eta plazerari lekua egitea. Garrantzitsua da geure buruari esatea, oztopoak oztopo, pertsona sexuatuak garela, eta gure gorputzekin, bakarka ere, gozatzeko aukera izan badugula; alegia, zentzumena, azala, plazera eta zirrara gure baitan ditugula. Horri, ordea, bere denbora eskaini behar zaio, eta hemengo baldintzak ez dira horretarako egokienak.\nBikotekide edo maitaleekin sexualitateaz gozatzeko aukerak oso murritzak dira; are gehiago, Frantziako espetxeetan ez dago sexu-harremanak bermatu edo errazteko instalaziorik (espetxe gutxi batzuetan dauden UVFak salbu). Adibidez, bisita-gelan gaudenetan kontaktua oso mugatua da, apenas dago intimitaterako tarterik, giltzarien begiradapean igarotzen baitira ikustaldi guztiak. Ezinezkoa da goxalagunekin biluzik, lasai, eroso gozatu ahal izatea. Horrez gain, espetxe barruko sexu-harremanetan beti dago zigorraren mamua; esan gabe, espetxeak sexu-harremanak debekatzen baititu; «ondokoa-ren begietara ekintza lizunak egin edo pudorea laidotzea» zigortu egiten du egungo legediak.\nAipatu nahi nuke harreman lesbiko eta homosexualetan zailtasunak biderkatu egiten direla. Espetxe barruko harreman ez-normatiboetan jazarpena etengabea da, eta gizonen kasuan espetxeko zaindarien artean ez ezik, presoen artean ere oso gaizki ikusiak dira harreman homosexualak.\nAmari ere eskaintzen dizkiozu lerro batzuk, baita liburua bera ere.\nAma 12 urte nituela hil zen, kolpetik, minbiziak eramanda. Urte asko pasatu dira ordutik, baina badakit egun naizena, idazten dudana, beragandik jaso eta ikasitakoaren parte dela. Ama hil zenean hasi nintzen poemak idazten. Aita ez dut aipatzen, baina gaurkoan hona ekarri nahi dut. Ama izan zena baino isilagoa, diskretuagoa, da nire aita, askotan begiekin hitzekin baino gehiago adierazten duena, eta bere begiradatik, mundua ikusteko duen modutik, ere asko jaso eta ikasi dut, eta hori ere islatzen da idatzitako poemetan.\nZer iradokitzen dizu izpiliku usainak?\nBeti izan naiz erromantiko samarra. Klandestinitatean ezagututako paisaia anitzen artean zeuden labandazko zelai infinituak, more-moreak, lorez gainezka, lurrin goxoa gorputzeraino ekartzen zutenak. Paisaia haiei so eginez, euskal feminismoa zetorkidan burura, elkarrekin josi dugun sarea, oihal more amaigabe hori, distantzia oro gaindituta niganaino iristen zena; herritik urrun izanda ere, babesten eta biltzen ninduena.\nZer ekartzen dizu kanpoko haizeak barrura? Askatasunetik zer desira?\nKanpoko haizeak oroitarazten dit ez nagoela bakarrik, eta ikaragarrizko maitasunez inguratzen nau. Indarra ematen dit, eta harro sentiarazi borrokan bizitzeko egin dudan hautuaz. Kanpoko haizeak izen-abizenak ditu: senideak, lagunak, ezagunak, militanteak, herria… Gogora ekarri nahi dut, maiatzean, Itziar Morenoren isolamendua dela eta, Fresnesen burutu genuen borrokaldi luzean sentitutako babes eta elkartasun ikaragarria.\nEta nire nahia edo desira da kanpoko haizeak barruko gogoari heldu eta askatasunaren bidean borrokan tinko jarraitzea, gure gogoa lehenbailehen askatasun haize bilaka dadin.\nZenbat denbora da etxeko atea azken aldiz zabaldu zenuela?\nSei urte. Etxe askotan bizi izan naiz, eta etxe askotako ateak ireki ditut bizitzan zehar. Nirea sentitzen dudan etxerik balego, hori gure herria litzateke, Euskal Herria, baina bertako ateak ireki ahal izateko espetxeetako sarrailak apurtu beharko ditugu lehenik. Horretan badugu nahikoa lan, eta horretan jarri nahi ditut nire indar guztiak, hitzak eta olerkiak barne.\nEspetxeetatik irteten den beste oihu bat, aldarri bat, iritsi zaigu Susa argitaletxearen eskutik. Kasu honetan, Ekhine Eizagirre da aldarrika, eta bere oihartzuna gurera iritsi da liburu honetako orrialdeetan durunda eginez. Lehen poema-liburua du Eizagirrek, eta preso dagoela kontuan hartuz, ukaezina da kate-hotsa, baina ozenago entzuten da askatasunaren xuxurla.\nIzan ere, preso egotearen eta askatasunaren arteko lehia horretan bigarrena gailentzea nahi izan du, askatasuna zer fisikoa baino gehiago psikologikoa dela ulertaraziz: “armairutik atera/ eta lokutorioan/ bahitu gaitizten, maite/ baina gure gogoek/ elkar hartu eta/ hegan egiten diten, aske”. Espetxeratu ostean, etsipena eragitea izaten da bigarren zigorra, baina Eizagirrek muzin egin dio ezaugarri horri eta ez du aurpegi hori azaldu nahi: “Kristauek nahi luketen bezala/ geure buruez gupida ez gaitezen/ –leziorik ez, eskerrik asko–/ zuen zibilizazioaz trufatzen gara./ Ez dugu maite gupida, pena eta erruen bazka”.\nAldarrikapen orok dauka amorruaren sinfonia motela atzean eta, liburu honetan maiz entzungo dugu musika hori: “triku itxurako katu amorratuak bezala/ ezin diet beste era batera so egin uniformeei”. Puta izeneko aleak ere badu amorru-durundia ere, barruko sutondoa ederki piztuta dagoela idazten diren horietako baten antza du: “Izan nahi dut puta./ Hankartea zabaldu munduari!/ Zupa zein zurrupa,/ plazera bezero nagusi,/ bizia igaro ilargiari uluka!”.\nPoema laburrak dira gehienak, narratiboak eta zuzenak. Horrenbestez, erritmo bizian igaroko gara aurrera, alez ale barne-askatasun hori eraikiz eta, amaiera aldera, maitasunaren ezkilak entzungo ditugu nabarmenago, plazer eta desirazko kolpe bortitzekin nahasita: “Urperatu nahi dut ahoa/ zure haragi samurrean,/ kosk egin ipurmasailean”. Tartean ez dira faltako, hitz-joko dotoreak – “Bi su artean bisou,/ zu eta ni, ni eta zu./ Nolako plazera, aizu!”– horma-pintada itxura duen alerik eta haiku antza duenik.\nPresoak egindako oihua ongi entzungo dugu idazlearen ahotik eta ale bakoitzak izango du bere zarata bortitza, hitzari hitza josita gauza asko esaten baitu Eizagirrek, lastoarentzat tarte gehiegi utzi gabe, hiztegietan itotzen diren hitz apainetara jo gabe, idazluma gezia bailitzan idazten baitu, edonork, nahi duenak, ulertzeko moduan.


Joan zen larunbatean ederto pasatu genuen!! Sufritu ere sufritu genuen, azkenean kilometroek eta desnibelak bakoitza bere tokian ipintzen duelako, baina berriro errepikatuko nuke!! Giro bikaina, lagun kuadrila ezin hobea eta zer esanik ez ibilbidea, izugarri polita!! Gozatu zuek ere!!\nGAIAK · TEMAS 4 HORRORES, bideoa\nOso ona, eskerrik asko\nEdarra bueltie!! Inbidixa edarra.....ia hurrengo baten errepikatzen dan eta juteko aukerie dauen.\nBeste bideo erreportai txulo bat hemerotekarako!! Lan ona Igor! Millesker\nZoragarri!!! Bideoa eguna bezain ederra!!! Egun zoragarria eta KKT pleno. Zuerteko izan ginen, dena aldeko: eguraldia, zorua, ingurua eta batez ere konpañia. Markiñe , hurrengoan 5 horroreak egingo ditugu, Oiz barne eta ea kuadrilla ere handitzen dugu. Mila esker Igor pelikulagatik!!


Donostia Zinemaldia :: «Tokian-tokiko gaiekin ikuspegi zabala eskaintzen duten filmak atsegin ditut»\nHemen zaude: Lehen orrialdea > 60. Edizioa 2012 > Zinemaldiaren Egunkaria\t> «Tokian-tokiko gaiekin ikuspegi zabala eskaintzen duten filmak atsegin ditut»\n«Tokian-tokiko gaiekin ikuspegi zabala eskaintzen duten filmak atsegin ditut»\nDEMETRIOS MATHEOU-ZUZENDARI BERRIAK\nDemetrios Matheou Londresen jaio zen eta kazetari, idazle eta programatzailea da. Egunkari bateko kazetari gisa hasi zen lanean, baina laster jo zuen arterantz eta kulturarantz. 1996an zinemaren munduan erabat murgildu eta Premiere Magazine aldizkariaren Erresuma Batuko edizioaren erredakzio buru izan aurretik, telebistako eta antzerkiko kritikari gisa lan egin zuen, baita arkitekturan espezializatutako kazetari gisa ere. Ordutik, zinemari buruz idatzi du Britainia Handiko aldizkari garrantzitsu gehienetan; besteak beste, The Guardian, The Observer, The Times eta Sunday Times eta The Independent on Sunday aldizkarietan.“Hau ez da Donostiara natorren aurrenekoa aldia, azkenekoz duela hiruzpalau urte izan nintzen, eta aurretik zazpi alditan izan naiz kazetari lanetan”, argitzen du Zuzendari Berriak sariko epaimahaikide bitainia-rrak.\nEpaimahaiko gainerako kideak orain bi egun eskas ezagutu baditu ere, osotraza ona hartu die eta dagoeneko hasi dira hizketan epaimahaiko izateak atxikita dakarren erantzukizunaz. “Zinema-kritikari moduan, irakurleei aholku ematen diet film bat ikustera joateko edo ez joateko… nire erantzukizuna horretara mugatzen da.\nOrdea, epaimahaiko gisa, film bat lau xoxekin eta adarrak hausten burutu duten eta elkarren lehian diharduten hainbat zuzendariri diruz hornitutako sari bat ematea erabaki behar dut. Eta hori, oso bestelako erantzukizuna da”, onartzen du Matheouk. Gustuko dituen gaiei buruz oso iritzi garbia dauka: “Zinemagile berri batengan ahots propioa eduki dezan estimatzen dut, bere lanean begirada freskoa erakustea. Zinemagile berri batek promesa bat eskaini behar dizu, zine-munduan etorkizun oparoa izan dezakeelaren zantzu hori nola edo hala agerkintuz.. Argi dago zinemagile baten lehen edo bigarren lanean ezin daitekeela perfekzioa espero, hala ere, lo rtzen badu askoz ere hobe; baina, lehen film batekin nolabaiteko potentziala erakusten badu, egindako ahalegina eza alferrikakoa izango”.\nZinema kontutan Matheouk ekleptikotzat definitzen du bere burua. Londresen egiten\ndiren hainbat latinamerikar jaialdirentzat lan egin du eta, Hegoameriketan egiten den zinemarekiko begirune berezia duela aitortzen du: “Gai xumeekin, tokian-tokikoekin, baina begirada unibertsalaz egiten diren filmak interesatzen zaizkit gehien”. Horren erakusgarri, Donostiako Zinemaldian egiten den Horizontes sailarekin txoratuta nabil: “ Hango zinemagileak ez baitira saiatzen filmak ipar amerikarren erara egiten, ezagutzen dituzten gaiez edo latinoamerikar literatura oparoaz baliatzen dira bere-berezko unibertsoa sortzeko, eta horrek itxuraz dirudiena baino meritu handiagoa dauka gaur egungo panoraman”.\n2010ean The Faber Book of New South American Cinema idatzi zuen, eta horretarako latinoamerikar zuzendari mordoarekin harremanetan jarri zen. “Zenbat eta gehiago sakondu, are gehiago atsegin nuen hango zinema. Film benetan apartak egin dira azken urteotan, herrialde guztietan gainera, baina, une honetan, Argentina eta Txile dira bazter haietako zinemagintzan nagusi.


Zure txakurrarekin paseoan gozatzeko aholkuak | Munduko Txakurrak\nZure txakurrarekin paseoan gozatzeko aholkuak\nRachel Sanchez | | prestakuntza\nBeste batzuetan aipatu dugun bezala, eguneroko ariketa egitea ezinbestekoa da gure txakurren ongizaterako. Abantaila asko dakartza ibilaldia, fisikoak zein psikologikoak, eta horiek areagotu egiten dira jabeek jarduera hori beraien maila berean gozatzen dutenean. Hona hemen horretarako zenbait aholku.\n1. Aukeratu lepokoa eta uhala. Funtsezkoa da gure maskotarako osagarri aproposak aurkitzea, haiek ondo kontrolatzeko eta kalteak eragin ez ditzaten. Merkatuan txakurra eroso sentiaraziko duen aukera ugari aurkitzen dugu; bestela, zuetako inork ezingo du gozatu paseo.\n2. Kontrolatu jarduera. Txakurrak jakin behar du gu garela erabakitzen dugunok noiz hasten den ibilaldia, nora goazen eta noiz itzuliko garen etxera. Animaliaren askatasunaren eta lider gisa ditugun rolen arteko oreka aurkitzea da. Horretarako garrantzitsua da gure aginduak errespetatuz gurekin ibiltzen irakastea. Eta ez diogula inoiz askatzen utzi horretarako bereziki egokitutako espazio itxi batean ez badago.\n3. Sozializatu. Txakur batzuek zailtasunak dituzte beste txakur edo pertsona batzuekin sozializatzeko, beldurra, esperientzia txarrak edo bestelako arrazoiengatik. Portaera arazo horiek daudenean egin beharreko gauzarik onena entrenatzaile profesional batengana joatea da; jakingo du nola egin zer egin konpontzeko.\n4. Antolatu ordutegia. Ibiltzeko momenturik onena aukeratu behar duzu. Ideala egunean hiru aldiz ibiltzea da: goizean lehenengo gauza bat (txakurrari giharrak luzatzen uzteko), jan ondoren beste 20 minutu (digestioa sustatzen du) eta lotara joan aurretik beste bat (bere ametsa bateratzen laguntzeko) ). Hala ere, ordutegi hau zertxobait alda dezakegu eguraldi baldintzen arabera, udan ordu beroenak saihestuz eta neguan aprobetxatuz.\n5. Ekarri beharrezko osagarriak. Komenigarria da poltsa edo motxila txiki bat prestatzea ibilaldian zehar behar dugun guztiarekin. Adibidez, gorotzak biltzeko plastikozko poltsa bereziak, baita ur fresko botila bat ere, batez ere udan.\nArtikuluaren bide osoa: Txakurren mundua » Txakur orokorrak » prestakuntza » Zure txakurrarekin paseoan gozatzeko aholkuak\nElikagaien intolerantzia txakurrengan\nZure txakurrak ligatzeko 5 arrazoi


Koronabirusa zuen Atharratzeko gizona zendu da | Euskal Herria | KAZETA\nKoronabirusa zuen Atharratzeko gizona zendu da\nPaueko ospitalean onartu zuten 66 urteko gizon xiberotarra martxoaren 19an hil da koronabirusak eraginik. Ipar Euskal Herrian izan den lehen heriotza honek birusaren izurritearen larritasuna agerian utzi du, Euskal Herrian orotara 78 baitira hildakoak. Euskal Kostaldeko Ospitaleak neurri bereziak hartu ditu birusak izan dezakeen hedapena kontuan harturik.\nDonibane Lohizunen bezala, koronabirusari aurre egiteko zerbitzu gune bereziak ezartzeko bidean dira Angelun eta Baionan. © Guillaume Fauveau\nJatorriz Atharratzekoa zen gizonezkoa martxoaren 19an zendu zen Paueko ospitalean. Pirinio Atlantikoetako departamenduan baieztatu den lehen heriotza da honakoa, eta ondorioz, baita Ipar Euskal Herri mailakoa ere. Albiste lazgarri honek mugarri bat ezarriko du lurralde horretan izurriteak sortu duen krisian.\nPaueko ospitaleko infekzio-eritasun sailean zegoen paziente xiberotarrak min-aringarri zaintza eskatzen zuen polipatologia bat zuen. Ondorioz, bere egoera klinikoa aski makurra zen. Birusagatik asteazkenean eman zuen positiboa eta biharamunean hil zen.\nAtharratzeko herrian mediku zentro aurreratu bat instalatzeko posibilitatea aztertzen ari dira, Angelun, Donapaleun eta Donibane Lohizunen egin izan duten gisan. Anartean, Atharratzeko merkatua ezeztatua gelditu da.\nMartxoaren 19an Pirinio Atlantikoetako departamenduak eman datu orokorren arabera, zortzi dira Lapurdin birusak kutsaturiko pertsonak. Baxe Nafarroan eta Xiberoan ez da eririk, gizon xiberotarraren heriotzaren ondotik. Barda Harambillet zahar etxean zegoen 86 emazte bat artatu behar izan zuten Baionako ospitalean.\nGainera, Galdakaoko erizain baten heriotza gertatu zen atzo, birusaren ondorioz Euskal Herrian hil den lehen osasun profesionalarena, hain zuzen. Birusa lanean hartu zuela jakinarazi dute eta horrek egoeraren larritasuna agerian utzi. Gaur eguerdiko datuen arabera, 78 dira birusaren ondorioz hil diren pertsonak.\nOspitaleak eta osasun zentroak neurriak zorrozten\nEuskal Kostaldeko Ospitaleak prentsaurrekoa eman du martxoaren 20 honetan, ospitale sare osoarekin batera koronabirusari aurre egiteko hartzen ari diren neurrien berri emateko. Erran dutenez, helburua da Covid-19 duten paziente guziak kontrolatzea eta artatzea ezinbestekoa duten gainerateko pazienteei harrera egiten jarraitzea.\nNeurriak zorroztu dituzte eta horien artean lehena, bisiten debekua ezartzea izan da. Adin ttipikoek ezingo dute inolaz bisitan joan zerbitzu bakar batera ere. Adineko pertsonek Saint Leongo ospitalera ezingo dute joan, ez bada egoera berezi batengatik edo mediku taldearekin adosturik. Bestetik, jende guziarentzat debekaturik dago adinekoak dauden zentroetara bisitak egitea, baina baliabideak ezarriko dituzte ahaideen arteko loturak egiteko. Amategian soilik beste burasoa joaten ahal da eta pediatrian burasoetako bat, txandaka.\nBestalde, larriak ez diren eta gibelatzen ahal diren aktibitate medikalak eta kirurgikoak programatik kendu dituzte, osasun krisia iragan arte. Halaber, Euskal Kostaldeko ospitaleak gibelatu ezin diren larrialdi egoerak, kontsultak, prozedurak eta ospitalizazioak segurtatzen jarraituko duela jakinarazi du. Berdin egin dute gainerateko zentro eta klinikek ere.\nCovid-19 birusari aurre egiten\nIpar Euskal Herrian Euskal Kostaldeko Ospitalea da birusaz eri diren pazienteak artatu ditzakeen zentro bakarra. Ondorioz, establezimenduan adar berezi bat antolatu dute koronabirusa duten pazienteak eta beste patologiak dituztenak ez gurutzatzeko.\nKasuak detektatzeko, Samu 64 zerbitzua ospitaleko eta hiriko medikuekin indartu dute, 15 zenbakian jasotzen diren deiei behar bezala erantzuteko. Halere, birusaren sintomak (eztula, sukarra...) izanez gero, norberaren medikuari deitzea aholkatzen dute, hauek elkarrekin antolatzen ari baitira sintoma horiek dituzten pazienteak errezibitzeko. Berri eman dutenez, kontsulta medikuetarako leku bereziak prestatzen ari dira Angelun eta Baionan, Donibane Lohizunen jada egin duten gisan.\nHorrez gain, infekzio-eritasunen adarrean konfinamenduan izanen diren 20 ohe instalatuko dituzte. Beharrezkoa balitz, 42 ohetara emendatu daiteke kopurua, eta baita gehiagora ere, azaldu dute. Baliabide horiek bermatzeko, birusak kutsaturik ez dauden pazienteak hartuko dituzte Donapaleuko ospitaleak, Belharra, Aguilera eta Delay klinikek eta Donibane Lohizuneko poliklinikak.\nEgoerak okerrera egingo balu, erreanimazio unitatean sei ohe isolatu dituzte Covid-19ak kalteturiko erientzat, baina 15-20ra pasa daitekeela iragarri dute. Gainerateko ospitale eta klinikak ere egoera kritiko horri buru egiteko prest direla erran dute.\nOsasun krisi honen aitzinean, herritarrek irizpide batzuk segitzea garrantzitsua da ospitaleak eta osasun zentroak gainezka ez izateko. Hala, koronabirusaren sintomak dituzten pertsonek haien medikua deitu behar dute lehenik eta arnasketa okertuz gero, 15 zenbakira deitu behar da.\nEdozein gisaz, herritarrei galdegiten diete larrialdietara ez joateko eta ezta ohikotasunean joaten diren zerbitzuetara ere. Guziarekin, konfinamendua errespetatzeko eskatu dute. 24 orenez herritarren zerbitzura izanen den 0 800 130 000 telefono zenbakia jarri dute.


Langileen hautaketa | DBUS - Part 2\n3 Urt, 2018\n[ITXITA] Donostiako Tranbia Konpainia, SAun ondoko lan poltsa sortzeko deialdia eta hautaketa prozesua: Karrozaria\n11. ARGITALPENA: 2018/01/03\n[ITXITA] Lan Administrazioko Teknikaria\n17 Uztaila, 2016\n[ITXITA] Lan medikuntzako mediku espezialista\nOsasuna zaintzeko prebentzio kudeaketaz arduratuko da eta osasun arreta emateko azterketak eta prestazioak eskainiko dizkie langileei laneko medikuntza testuinguruan. Era berean, Laneko Osasun Batzordean parte hartuko du, besteak beste. Eskatutako ezaugarri nagusiak: Medikuntzan lizentziatua, Laneko medikuntza espezialitatean, esperientzia egiaztua enpresako medikuntzan, komunikatzeko eta pertsonen arteko harremanerako trebetasuna, eta baita taldean lan\n[ITXITA] Kontabilitate burua\nSozietateren kontabilitate kudeaketaz arduratuko da finantza, analitika eta aurrekontu alderdietan, arloko administrazio taldearen lana gainbegiratuz. Era berean, arlo desberdinetarako txostenak egingo ditu, erabakien hartzea errazteko, besteak beste. Eskatutako ezaugarri nagusiak: Unibertsitate mailako prestakuntza arlo ekonomikoan, gutxienez 3 urteko esperientzia azken 5 urteetan antzeko erantzukizuna duten egitekoetan, pertsonekin harremanak izateko eta taldean


ULMA Rapidlock®, finkapen sistema berria — Kanalizazioa eta drainatzea\nULMA Rapidlock®, finkapen sistema berria\nItxiera azkarra; segundo bat baino azkarrago, torlojurik gabe eta soilik eskuak erabilita\nULMA Architectural Solutionsek, drainatzeko bere produktu linearen bidez, Rapidlock® presio bidezko finkapen sistema berritzailea aurkezten du, torloju bidez itxitako Screw sistema trukagarria duena\nULMA Architectural Solutionsen RapidLock® presio bidezko finkapen sistema berriak sareta kanalaren gorputzari lotzea ahalbidetzen du, modu azkar eta fidagarrian eta apenas esfortzurik egin gabe. Sistema erraz honek ez du inolako erremintarik behar saretak jarri edota kentzeko, eta aipagarria da kanal bakoitzean dituen 8 finkapen puntuek bermatzen duten segurtasunagatik. Horiek modu bateratuan jarduten dute.\nAzken belaunaldiko materialekin egindako RapidLock® finkapenak aukera ematen du saretak soilik oina zapalduta jartzea eta eskuekin kentzea; horrela, denbora eta dirua aurrezten da instalazio prozesuan, eta ondoren egin beharreko mantentze lanak errazten ditu.\nULMA RapidLock® - Abantailak\nFinkapena 8 puntutan: 8 puntutan oinarritutako finkapen sistemak egonkortasun eta indarren banaketa hobea eskaintzen ditu sareta eta kanal osoan.\nFinkapen tentsio jarraitua: Kanal metro bakoitzeko jarritako 8 tentsio-gakoak saretaren baitan tentsio jarraitua sortzeko diseinatu dira; horrela sareta kanalari lotuta eusten zaio eta ibilgailuen joan-etorriek eragindako errebote efektua saihesten da.\nRapidlock eta Screw sistema trukagarriak\nULMA Rapidlock berriak bere osagarri den sistema bat dauka, torloju bidez itxitako Screw sistema, karga handieneko guneetara bideratua dagoena.\nHorrela, finkapen sistemak aldatu eta konbinatzeko aukera dago:\n- Jada kanalak instalatuta daudenean ere bai.\n- Sareta aldatzeko beharrik gabe.\n- Soilik finkapen elementuak aldatuta.


Taradeau - Wikipedia, entziklopedia askea.\nTaradeau (frantsesez eta ofizialki: Taradeau) Okzitaniako udalerri bat da. Administratiboki Frantziako Var departamenduan dago, Provence-Alpes-Côte d'Azur eskualdean. 2013an 1694 biztanle zituen.\nGilbert GALLIANO (2014-2020)\n43° 27′ 15″ N, 6° 25′ 38″ E / 43.4542°N,6.4272°E / 43.4542; 6.4272Koordenatuak: 43° 27′ 15″ N, 6° 25′ 38″ E / 43.4542°N,6.4272°E / 43.4542; 6.4272\nLes Arcs, Draguignan, Lorgues eta Vidauban\n2007an Taradeau udalerrian erroldatutako biztanleak 1.694 ziren. Familiak 700 ziren, horien artean 180 pertsona bakarrekoak ziren (72 bakarrik bizi ziren gizonak eta 108 bakarrik bizi ziren emakumeak), 276 seme-alabarik gabeko familiak ziren, 208 seme-alabak dituzten bikoteak ziren eta 36 seme-alabak dituzten guraso-bakarreko familiak ziren.\n2007an 968 etxebizitza zeuden, 728 familiaren etxebizitza nagusia ziren, 164 bigarren erresidentzia ziren eta 76 hutsik zeuden. 839 etxeak ziren eta 89 apartamentuak ziren. 728 etxebizitza nagusietatik 553 bere jabearen bizilekua ziren, 122 alokairuan okupaturik zeuden eta 53 doan lagata zeuden; 13 etxek gela bat zuten, 48 etxek bi zituzten, 158 etxek hiru zituzten, 238 etxek lau zituzten eta 271 etxek bost zituzten. 614 etxek euren parking plaza propioa zuten azpian. 353 etxetan ibilgailu bat zegoen eta 331 etxetan bat baino gehiago zituzten.\nTaradeau udalerriko biztanleria-piramidea 2009an .\n2007an lan egiteko adina zuten pertsonak 1.000 ziren, horien artean 693 aktiboak ziren eta 307 inaktiboak ziren. 693 pertsona aktiboetatik 614 lanean zeuden (348 gizon eta 266 emakume) eta 79 langabezian zeuden (30 gizon eta 49 emakume). 307 pertsona inaktiboetatik 108 erretiraturik zeuden, 79 ikasten zeuden eta 120 "bestelako inaktibo" gisa sailkaturik zeuden.\n2009an Taradeau udalerrian 728 unitate fiskal zeuden, 1.734,5 pertsonek osaturik. Pertsona bakoitzeko diru-sarrera fiskalaren mediana urteko 18.841 euro zen.\n2007an zeuden 74 komertzioetatik, 1 erauzte enpresa zen, 2 janari enpresak ziren, 1 bestelako produktu industrialen fabrikazioko enpresa zen, 18 eraikuntza enpresak ziren, 19 ibilgailuen saltze eta konpontze enpresak ziren, 4 garraio enpresak ziren, 2 ostalaritza eta jatetxe enpresak ziren, 1 finantziazio enpresa zen, 3 higiezinen enpresak ziren, 13 zerbitzu enpresak ziren, 7 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 20 zerbitzu publikoetatik, 1 posta bulegoa zen, 2 ibilgailuen konpontzeko eta nekazaritza tresnetako lantokiak, 6 igeltseroak, 1 margolaria, 2 zurginak, 2 iturginak, 1 argiketaria, 2 ile apaindegiak, 2 jatetxeak eta 1 higiezinen agentzia.\n2000. urtean Taradeau udalerrian 30 nekazaritza-ustiategi zeuden, 300 hektarea erabiltzen.\nVidauban (3,0 km)\nLes Arcs (4,3 km)\nLorgues (6,8 km)\nTrans-en-Provence (7,1 km)\nFlayosc (9,3 km)\nLe Thoronet (9,6 km)\nLe Cannet-des-Maures (9,7 km)\nLa Motte (9,8 km)\nAzken aldaketa 3 abendua 2019(e)an, 15:13(e)tan\nOrriaren azken aldaketa: 3 abendua 2019, 15:13.


Oro ez da urre • ZUZEU\nGaur, irailak 30, Itzulpengintzaren Nazioarteko Eguna dela eta, gogora ekarri nahi dugu itzulpenen kalitateak hizkuntzan eta gizartean duen eragina, eta nabarmendu itzulpen-prozesua testua sortzeko prozesua bezainbeste zaintzeko eta goxatzeko beharra. Testu itzuliek eragin zuzena dute ekonomian; batetik, gure gizartean elebitasuna eguneroko bizitzan txertatua dagoelako, eta, bestetik, etengabe esportatzen eta inportatzen direlako produktu eta zerbitzuak. Behar-beharrezkoa da hori gure lanean kontuan hartzea, hizkuntzak —hizkuntza guztiak— behar bezala zaintzea onuragarri izango baita denontzat, alde guztietatik. Ahal dugun neurrian, ideia hori gizartean zabaltzen eta praktikan jartzen saiatu behar genuke euskal erakunde eta enpresek.\nItzulpenen mundua konplexua da, eta, askotan, ez gara konturatzen zenbaterainokoa den itzulpen-lanen atzean dagoen lana. Bi hizkuntza dakizkien edonork itzul dezake testu bat hizkuntza batetik bestera nola edo hala, baina benetan hain erraza al da itzulpen egokiak egitea? Bi hizkuntza jakiteagatik soilik bihur al daiteke edonor itzultzaile?\nItzulpen on batek jatorrizkoaren eduki berbera jaso behar du, ez du informaziorik kendu behar, ezta testua informazio gehiagoz osatu ere. Jatorrizkoaren terminologia, hiztegia, esamoldeak, hizkera eta erregistroa errespetatu behar ditu helburukoak. Eta jatorrizko testua helburu jakin baterako sortu denez, eta publiko jakin bati begira, helburuko testuak ere hori hartu behar du kontuan, eta, beraz, helburuko publikoarentzako hizkera, joskera, esamolde eta hiztegi egokiak erabili.\nHalaber, ez dago esan beharrik, testu on batek gramatika-, ortografia-, puntuazio- eta sintaxi-arauak bete behar ditu. Arauak dauden-daudenean bete behar dira. Gomendioen kasuan, berriz, komeni da itzulpen-zerbitzu bakoitzak irizpideak garbi zehaztuak izatea, koherentziaz jokatzeko. Baina arau eta gomendioetatik harago, testuaren antolaera bera dugu, askoz zailagoa, eta itzulpen baten arrakasta edo porrotaren erantzule zuzen-zuzena askotan.\nErrazenetik hasita, itzulpen bat egokia den ala ez jakiteko irizpiderik objektiboenetako bat zenbakiak, datak eta izen bereziak dira. Jatorrizkoan dauden zenbakiak helburuko testuan agertzen dira? Datak ondo itzulita daude? Izen berezi guztiak helburuko testura ekarrita daude?\nIrizpide objektiboekin segituz, baditugu lan-prozesuari lotutako irizpide batzuk: hor dugu, besteak beste, Europako Normalizazio Batzordeak 2006an argitaratu zuen itzulpen-zerbitzuei dagokien UNE-15038 araua, zeinak itzulpen-zerbitzu batek lan-prozesuan kontuan hartu beharreko alderdi guztiak arautzen baititu.\nFormatu-kontuak ere ezin ahaztu. Jatorrizkoaren irudi, grafiko, eskema eta gainerakoak ere itzuli behar izaten dira. Kasu batzuetan, gainera, maketazio-lana ere egin behar izaten da. Komeni da, beraz, maketatzaileek itzultzaile-taldearekin eskuz esku lan egitea eta bezeroarekin aurrez zehaztea maketazio-lanaren nondik norakoak.\nBehin betiko testua bezeroari bidali ondoren hark maketatu behar badu, ordea, ezinbestekoa da lana maketatu ondoren itzultzaileak gainbegiratzea, azken orduko akatsik gerta ez dadin.\nHorrez gain, zerk eragin diezaioke itzulpenen kalitateari? Aurrerago aipatu dugun UNE-15038 arauan jasotzen den bezala, garrantzitsua da itzultzaileak bere ama-hizkuntzara soilik itzultzea, oso zaila baita ama-hizkuntza ez dugun eta heldu garela ikasi dugun hizkuntza bat ama-hizkuntza bezala menderatzea. Eta itzuli beharreko gaia ondo ezagutzea ere oso garrantzitsua da, noski.\nKalitate-arauak ezarritako beste arau garrantzitsu bat zuzentzaileari dagokiona da. Itzultzaile batek itzuli ondoren, beharrezkoa da beste itzultzaile zaildu batek gainbegiratzea testua, eta zuzendu beharrekoak zuzentzea. Testu teknikoetan, bestalde, aukeratutako terminoen egokitasuna aztertuko duen terminologo bat behar izaten da askotan. Beraz, oso lagungarria da itzultzaileen ondoan terminologoak egotea.\nTxostenak, triptikoak eta enpresa-gaiak itzultzeko garaian, berriz, bezeroarekiko gertutasuna da kalitateari eragiten dion beste faktore garrantzitsu bat. Bezeroa zenbat eta hobeto ezagutu, orduan eta aukera gehiago itzulpen egokia egiteko, ondo jakingo baitugu bezeroak zer eta nola komunikatu nahi duen testuaren bidez.\nBestalde, IKTen garaian bizi gara, eta baliabide informatiko berriek asko laguntzen dute itzulpen-prozesuan; gaur egun, itzultzaile gehienek OLI tresnak (Ordenagailuz Lagundutako Itzulpenak) erabiltzen dituzte lanerako. Horien artean, itzulpen-memoriak dira ezagunenak, baina horiek bezain garrantzitsuak eta lagungarriak dira glosarioak eta kalitate-irizpideak egiaztatzeko tresnak ere, ezinbestekoak baitira testuaren koherentzia bermatzeko. Halaber, kudeaketan eta itzulpen-lanen fluxuan laguntzen duten tresnak ere geroz eta ugariagoak dira, eta kontuan hartzekoak, asko errazten baitute bezeroarekiko harremana.\nOro har, komeni da jatorrizkoa sortzeari emandako garrantzi bera ematea itzulpenari. Alegia, jatorrizkoa sortzeko prozesua kalitate-arau jakin batzuen arabera bideratu baldin badugu, zergatik ez dugu gauza bera egiten itzulpenarekin? Itzulpen-prozesua kontrolatzeko kalitate-arau jakin batzuk daudenez, haiek kontuan hartzea da lehenengo lana.


Mikel Ezkurra Mayoren tesi defentsa - Mondragon Goi Eskola Politeknikoko albisteak - Mondragon Unibertsitatea\nMikel Ezkurra Mayoren tesi defentsa\nTesiaren izenburua: "Development of a numerical fluid-structure interaction methodology to model transient leakage phenomena".\nMahaiburua: Germán Castillo López (Universidad de Málaga)\nMahaikidea: Davide Fugazza (Ansys)\nMahaikidea: Diego Infante García (Universidad Carlos III)\nMahaikidea: Iñigo Llavori Osa (Mondragon Unibertsitatea)\nIdazkaria: Alain Martin Mayor (Mondragon Unibertsitatea)\nEstankotasuna bermatzea ezinbesteko betekizuna da fluido bat biltegiratzea edo garraiatzea eskatzen duten aplikazioetan. Ihesak agertzeak ondorio larriak ekar ditzake, bai sistema horretan, bai haren inguruan. Badira presio eta tenperatura altuak dakartzaten aplikazio kritikoak, hain zorrotzak ez diren aplikazioetan ohikoak diren juntura polimerikoak erabiltzea ahalbidetzen ez dutenak. Kasu kritiko horietan, ezinbestekoa da metal-metal kontaktuan oinarritutako itxierak diseinatzea. Horietan, kontaktuaren geometriak eta gainazaleko akaberak nabarmen baldintzatzen dute estankotasuna.\nTesi honetan zenbakizko metodologia berri baten garapena aurkezten da, metal-metal kontaktuan oinarritutako sistemetan ihesen hasiera eta garapeneko fenomeno iragankorrak simulatzeko. Emaitza gisa, ihesen kokapena eta emaria identifikatzen dira, sistemaren egiturak eta barneko fluidoak baldintzatzen dituztenak. Horregatik, proposatutako metodologia fluido-egitura interakzioa (FSI - Fluid Structure Interaction) jasotzen duten eredu multifisikoetan oinarritzen da.\nIhesaren aurrerapena zehazteko, proposatutako metodologiak esperimentalki zehaztu beharreko irizpide bat behar du. Horretarako, iragazkortasuna kontaktu-presioen arabera zehazten duen prozedura bat proposatzen da. Karakterizazio hori kontaktu-presio uniformeak dituen sistema baten gainean egin da, eta ondorioztatu da posible dela barneko fluidoarekiko eta itxiera bermatzen duen indarrarekiko independentea den ihes-irizpide bat definitzea.\nAzkenik, garatutako zenbakizko metodologia bigarren sistema baten gainean baliozkotu da; bigarren sistema horrek, berriz, itxierako kontaktu-presio ez-uniformeak ditu. Eredu numeriko horren emaitzek esperimentalki ikusitakoarekin bat datozen ihesaren kokapena, atari-presioa eta emaria erakutsi dituzte.


San Juan bezpera girotuko du Kalezarko eskeak eta "Akelarre" filmak Zubieta - Zubieta - Noaua.eus\nSan Juan bezpera girotuko du Kalezarko eskeak eta "Akelarre" filmak Zubieta\nNoaua Aldizkaria 2021-06-19 08:33\nBigarren urtez segidan ospakizun masiborik egin ezingo den arren, San Juan bezpera girotuko duten bi hitzordu antolatu dira ekainaren 23rako. Kultur Birara batu diren Kalezarko San Joanetako eskea ospatuko dute egungo egoerara egokituta, eta Zubietan "Akelarre" filma proiektatuko dute.\nIaz bezala, bigarren urtez segidan ekainaren 23ko gauean ez da ospakizun jendetsurik antolatuko. Baina izango da, oraindik gainditu ez dugun osasun krisialdira egokitutako hitzordu alternatiborik. Kultur Birarekin bat egin duten Kalezarko San Juanei hasiera emango dien eskea ospatuko dute, surik ez ordea. Zubietan, "Akelarre" filma proiektatuko dute.\nHortxe abiatzen da "Akelarre". Pablo Agüerok zuzendu eta 2020. urtean estreinatu zen filma Zubietan izango dugu ikusgai ekainaren 23an, gaueko 22:00etan hasita errebote plazan. 5 Goya sari edota Feroz sarietarako 6 izendapen eskuratu zituen ikus-entzunezkoaren proiekziora joateko izena aurrez eta doan bideratu daiteke ekainaren 21era arte, usurbilkultura.eus atarian. Zubieta Lantzenek antolaturiko hitzordurako 100 lagunentzako lekua izango da.


Neuronak imitatzen dituen ordenadorea - Zientzia.net\nHasiera » Artikuluak » Neuronak-imitatzen-dituen-ordenadorea Neuronak imitatzen dituen ordenadorea\nAdimen artifiziala Hirurogeita hamargarreneko hamarkadan, ordenadore azkarrenak eta ahaltsuenak “Cray” izenekoak ziren eta sekuentzialki funtzionatzen zuten, hau da, eragiketa bat egin eta gero bestea burutzen zuten. Ordenadore horiekin kalkulu-abiadura azkartzeko sistema bakarra, elektroiek ibilbide laburragoa izan dezaten zirkuituak konprimatzea da.\nIparramerikan Thinking Machines Corporation etxeak egindako CMS ordenadoreak, 128 prozesadore ditu eta aldi berean lan egin dezakete, gure garuneko neurona-sarea imitatuz.\nOztopo hau gainditzearren, 1986. urteaz gero kalkulagailu paraleloak daude, hau da, kalkulagailuak prozesadore bat baino gehiago dituzte, adarkaduraz elkarri konektaturik eta aldi berean funtzionatzen dutelarik.\nIparramerikan Thinking Machines Corporation etxeak egindako CM5 ordenadoreak, 128 prozesadore ditu eta aldi berean lan egin dezakete, gure garuneko neurona-sarea imitatuz. “Paraleloan” kalkulatzeko erak, fenomeno fisiko batzuk ongi simulatzeko balio du.\nMexiko Berrian Sandia etxeak dituen laborategietan berriz, “Paragon” izeneko superkalkulagailuak koma loka dela 102 mila milioi eragiketa egiten ditu segundoko, 42.000 x 42.000ko matrize konplexua faktorizatzeko. 32 minutu besterik ez ditu behar horretarako lehengo sistema azkarrenean 21 ordu behar izaten ziren\nOrdenadorerik azkarrena 1991-09-01\nChomskyren arauak kolokan 1993-11-01\nEtorkizuneko ordenadorea 1994-04-01